Тошкент шаҳар онкология филиали\n"Ким кафедралар таъмири учун пул тўламаса, касал кўриш, операция қилишга касал бермас экан". Бу гапни Республика ихтисослашган онкология ва радиология илмий-амалий тиббиёт марказининг Тошкент шаҳар филиали врачлари Озодликка қилган шикояти давомида айтди.\nВрачларнинг айтишича, филиал директори кафедра мудирларига ўзлари уста гаплашиб, кафедра эгаллаган хона(лар)ни ҳамда коридорларни ўз ҳисобларидан таъмир қилишни буюрган. Врачлар ўз иддаоларининг тасдиғи сифатида Телеграмдаги ёзишмаларнинг скриншотларини Озодликка тақдим этди.\nКафедра мудири шахсан ўзи пул бермаганини айтиш билан чекланиб, Озодлик саволларига жавоб беришни истамади.\nРеспублика ихтисослашган онкология ва радиология илмий-амалий тиббиёт марказининг Тошкент шаҳар онкология филиали врачлари кафедралар таъмири учун ҳар бир шифокордан бир миллион сўмдан кўп пул йиғилаётгани ҳақида Озодликка ёзди:\n“Бизлар ишлайликми, оила боқайликми ёки ремонт қилайликми? Бизда ассистент бўлиб ишлайдиган Ўктам исмли врач ҳамма шифокорларга телефондан хабар юборди. Кафедралар ремонтини ўзимиз кўтаришимиз керак экан, директорнинг буйруғи деб ёзибди. Агар ким пулни тўламаса, касал кўриш, операция қилишга касал бермас экан. (Таъкид Озодликники - таҳр.)) Врачлар бошини чангаллаб қолди, нега давлатимиз барча таъмир ишларига пул ажратиб турган бўлса-да, бизнинг ҳисобимиздан ремонт қилишлари керак?”\nВрачлар Ўктам исмли ассистентдан уларга Теlegram тармоғи орқали келган хабарлар скриншотини ҳам Озодликка тақдим қилди:\n“Директорнинг буйруғи келди. Кафедрани ўзимизни ҳисобимиздан ремонт қилишимиз керак экан. Шунга ҳозир Нигора Эргашевна билан биргаликда устани гаплашдик ва 2 та кафедрага 10 000 000 сўмдан тушди.\nҲар бир ходимдан 1 286 000 сўмдан тушди.\nКим қарши бўлса клиникада бемор курация (касал қабул қилиш, ташхис қўйиш, уни даволаш – таҳр.) қилишига рухсат берилмас экан.\n2-3 кун ичида ҳамма пулини олиб келиб берсин”\nСкриншотда пул топшириши шарт бўлган 7 врачнинг фамилияси ҳам ёзилгани акс этган.\nОнкология врачларига юборилган хат\nОнкология кафедраси ассистенти Ўктам Қурбонқулов Озодлик билан суҳбатда врачлардан таъмир учун пул йиғилаётганини инкор қилди. Озодлик тасарруфида унинг шахсий Телеграмидан врачларга ёзган хатлари борлигини эшитганидан сўнг, “менинг исмимдан ёзилган нарсаларни берсангиз, судга бераман”, деди.\nИшдан ҳайдалишидан чўчиб, исми сир қолишини сўраган врачлардан бирининг айтишича, улар ишсиз қолишидан хавотир олиб бирин-кетин таъмир харажатини бермоқда:\n“Ҳар куни эрталабки мажлис шу гапдан бошланади. Ҳар куни пулни тезроқ топшириш талаб қилиняпти. Ҳамма бунинг ноқонуний эканлигини билади, лекин касалсиз, ишсиз ўтириб қолишидан қўрқиб, ҳеч ким норозилик билдира олмаяпти”.\nОнкология кафедраси мудири Нигора Атахонова врачлардан таъмир учун пул йиғилаётгани ҳақидаги гапларни инкор этар экан, шахсан ўзи пул бермаганини айтди:\n“Ҳеч қанақа пул йиғилгани йўқ, лично мен берганим йўқ”.\nТошкент шаҳар онкология филиали директори Ғолиб Ҳакимов билан боғланиш имкони бўлмади.


«Толибон» тинч аҳолидан қуролларни тортиб олишни бошлаган — ОАВ - Халқ сўзи\n«Толибон» тинч аҳолидан қуролларни тортиб олишни бошлаган — ОАВ\n16:01 16 Август 2021 Дунё\nЖорий йилнинг 15 август куни Афғонистонда ҳокимиятни қўлга олган «Толибон» ҳаракати тинч аҳолидан қуролларни йиғиштириб олишни бошлаган. Бу ҳақда «Reuters» ахборот агентлиги «Толибон» вакилига таяниб хабар бермоқда.\n«Биз одамлар шахсий хавфсизлиги учун қурол сақлашини тушунамиз. Энди улар ўзларини хавфсиз ҳис қилишлари мумкин. Биз, бу ерда бегуноҳ фуқароларга зарар етказиш учун эмасмиз», дейди ҳаракат вакили.\nОлдинроқ ҳаракат уруш тугаганига ҳақида баёнот берган эди.\n«Толибон» Кобулга кириб келиши билан пойтахт аэропортида вазият мураккаблашди. Минглаб мамлакатни ноқонуний тарк этишга уринмоқда. Тартибни сақлаш учун АҚШ ҳарбийлари ҳавога ўқ уздилар. Отишма ва тиқилинч оқибатида бир неча киши ҳалок бўлган.\nШунингдек, аэропорт барча тижорат рейсларни тўхтатган.


Ўгам дарёси учта тумандаги 700 минг фуқарони сув билан таъминлайди\nВилоят ҳокимлиги ва Туркиянинг “DOGUS” Constraction компанияси ўртасида Ўгам дарёси сувини буриш мақсадида ҳамкорлик меморандуми тузилди. Энди ушбу хориж компанияси шу ваъдага мувофиқ концепция тайёрламоқда.\nБу иш 2018 йилнинг январигача якунланиб, сўнг лойиҳанинг техник иқтисодий асосномаси ва лойиҳа-смета ҳужжатларини ҳозирлаш ишлари бошланади.\nТурк компанияси вакиллари вилоят ҳокими Жансейит Туймебаевга корхонани таништиргач, “DOGUS” Constraction компаниясининг Қозоғистондаги вакили Юнус Эмре Суджу ва вилоят ҳокимининг биринчи ўринбосари Дархан Сатибалди ўртасида ҳужжат имзоланди.\nВилоят энергетика ҳамда уй-жой коммунал хўжалиги бошқармаси мутахассисларининг маълумотига кўра, лойиҳа амалга ошса, Ўгам ўзанида гидротехника иншооти қурилиб, ундан Сариоғоч, Мақтаарал ҳамда Қазиғурт туманларига секундига 3-3,5 кубометр сув тортилади. Шундан сўнг, ётқизилган новлар бўйида кичик сув электр станциялари қурилиб, 51,7 МВт электр қуввати олиш режаланмоқда.\nШунингдек, ушбу лойиҳа амалга ошса, Қазиғурт, Сариоғоч ҳамда Мақтаарал туманларининг 400га яқин аҳоли манзилидаги 700 мингдан зиёд фуқаро ичимли сув билан таъминланиб, бу масала ҳам тўлиқ ҳал этилади.\nЁдигингизда бўлса, Ўгам қўшни Ўзбекистон ҳудудидан бошланиб, трансчегаравий дарёлар қаторига кирганлиги сабабли, шу йилнинг февраль ойида Қозоғистон ва Ўзбекистон Республикалари Ҳукуматларининг қўшма ишчи гуруҳи учрашган эди.\nУнда икки давлат вакиллари икки томонлама ҳамкорликка эришиб, Ўгам дарёси сувини вилоятимиз ҳудудига буришга келишиб олган эдилар.\nС. ШАРИФБОЕВА, 2017-08-18, 19:01 167


Қишлоқ хўжалиги — Боғот Садоси\nҚишлоқ хўжалиги Декабр 4, 2020\nИССИҚХОНА ЎСИМЛИКЛАРИНИ КАСАЛЛИК ВА ЗАРАРКУНАНДАЛАРДАН САҚЛАНГ\nИссиқхоналар сабзавот ва кўкат экинларини етиштириш учун қулай бўлибгина қолмасдан, балки турли касаллик ҳамда зараркунандаларнинг қишлаб қолиши, кўпайиш манбаи ҳамдир. Бундай шароитда қишлаб қоладиган зараркунандалардан оққанот, ўргимчак ва занг кана, ширалар, шунингдек, касалликлардан ун шудринг,…\nҚишлоқ хўжалиги Октябр 27, 2020\nДинимиз Ислом таълимотида оилавий ҳаёт муқаддас ҳисобланади. Чунки, оила жамият биносининг ғишти, бир бўлагидир. Агар бинонинг ғиштлари соғлом бўлса, бино ҳам мустаҳкам бўлади, акс ҳолда бундай бино емирилиш ва қулаш хавфи остида қолади. Айнан шунинг…\nҚишлоқ хўжалиги Октябр 19, 2020\nБарча ота-оналар фарзандларининг соғлом бўлишини истайди. Аммо, ўсаётган организмга биринчи навбатда нима кераклигини ҳамма оила катталари ҳам билавермайди? Мутахассисларнинг фикрича бола ҳар томонлама соғлом ва баркамол улғайиши учун биринчи галда унинг тўғри овқатланиши муҳим аҳамиятга…\nҚишлоқ хўжалиги Октябр 17, 2020\nҚандала қўнғизлари ҳаёт услуби ва рангларига қараб кўплаб турларга бўлинади. Балоғатга етган қандала 12-18 миллиметр узунликда бўлади. Уларнинг таналари қалқон шаклига ўхшайди, бу қўнғизларни шу белги билан фарқлаш мумкин. Улар хавф сезган пайтларида оёқларининг ўртасидаги томоқ безларидан бадбўй ҳидли модда…\nҚишлоқ хўжалиги Октябр 7, 2020\nАМАЛЛАР ҚАЧОН ҚАБУЛ БЎЛАДИ?\nМусулмон киши борки қилган амалларидан савоб умид қилади. Яхши амаллари туфайли Аллоҳнинг розилигини топмоқни истайди. Шу сабаб ҳар ким ўз билимидан, дунёқараши ва савиясидан келиб чиқиб амалларни яхши ёки ёмонга, савоб ёки гуноҳга ажратади. Лекин,…


Жазоирда янги йирик масжид очилади – oliymahad.uz\nЖазоирда янги йирик масжид очилади\n2017-йилнинг охирига келиб, Жазоирда катталиги бўйича Макка шаҳридаги Масжидул Харам ва Мадина шаҳридаги Масжидун Набавийдан кейинги ўринда турувчи масжид очилади. Масжиднинг қурилиши ва дизайни хитойлик қурувчиларга ишониб топширилган бўлиб, ушбу янги меъморй иншоот “Жазоир ва Хитой дўстлигининг рамзи” сифатида кўрилмоқда.\nМасжид қурилишини ўз бўйнига олган Хитой компанияси директори Чжоу Шеннинг сўзларига кўра, масжид биноси лойиҳаси узоқ йиллик вақт синовидан ўтган тажриба асосида лойиҳалаштирилган.\nМасжиднинг компютердаги лойиҳаси\n“Ушбу масжид нафақат мусулмонларнинг намози ўқиши учун балки ислом ва маданиятлар ўртасида боғлиқликни мустаҳкамлашга ҳам хизмат қилади. Бундан ташқари, бинода энг замонавий кутубхона, 300 та талабаларга мўлжалланган мадраса ва хайрия фонди ҳам жойлашади” – дея маълумот бериб ўтди Жазоир Уй-жой ва коммунал хизматлар вазири ўринбосари ва масжид қурилишига масъул бўлган Аҳмад Маданий.\n67500cookie-checkЖазоирда янги йирик масжид очиладиno\nОлдингиХожилар учун махсус соябонКейингиCАВОЛ: Институтга имтиҳон топшираётганда телефондан фойдаланиш ҳалолми ёки ҳаром?


ТАЛАБАЛАР СОЛИҚ ИСЛОҲОТЛАРИДАН БОХАБАР БЎЛИШДИ — Dilnoma\n02.02.2019 dilnoma.uz Жараён\nВилоят давлат солиқ бошқармасида кадрлар тайёрлаш тизимини янада такомиллаштириш, иқсодиёт ва ижтимоий соҳа тармоқларини юқори малакали мутахассислар билан таъминлашда иш берувчиларнинг жорий ва истиқболдаги эҳтиёжларини инобатга олиб, Урганч ижтимоий-иқтисодиёт касб-ҳунар коллежи талабалари вилоят ДСБда тизим ходимлари билан бевосита мулоқот ўтказишди. Улар солиқ тизимидаги янгиликлар ва ўзгаришлардан хабардор бўлишди.\nКоллеж ўқувчиларига тадбиркорлик субъектлари билан ишлаш амалиётини, уларга солиқ тизимидаги ўзгаришларни ўргатиш, қолаверса, солиқлар нималарга тўланиши бўйича тарғибот ишлари олиб борилиши тўғрисида батафсил маълумотлар берилди.\nШунингдек, келгусида тадбиркорлик фаолиятини юритмоқчи бўлган коллеж битирувчисига Солиқ кодексида белгиланган имтиёзлардан фойдаланиш имкониятлари борлиги тушунтирилди. Ўқувчиларга тизимдаги дастурлар ҳақида маълумотлар берилди.\nДавлат солиқ қўмитасининг «Электрон давлат хизматлари — my.soliq.uz» портали орқали 35 турдаги электрон давлат хизматлари кўрсатилиши улардан 15 таси — ахборот давлат хизматлари, 20 таси — интерактив давлат хизматлари эканлиги ҳақида тушунчага эга бўлдилар. Шунингдек, порталда юридик, жисмоний шахслар ва якка тартибдаги тадбиркорлар учун солиқ тўловчининг «шахсий кабинет»лари жорий этилиши электронлашган давлатга томон асосий қадамдир.\n— Солиқ тизимидаги ўзгаришларни жойига чиқиб ўрганганимиз, биз учун катта тажриба бўлди. Бу ерда солиқ ислоҳотларидаги ўзгаришларни кўргазмали материаллар орқали ва малакали мутахассислардан ўрганиш биз учун фақат фойдали бўлди. Масалан, мол-мулк ва ер солиғи бўйича билимларимиз камлиги сабабли қийналар эдик. Бу ерда мутахассислар томонидан содда қилиб мисоллар орқали тушунтиришлар олиб борилиши биз каби ёшларда ҳам солиқ тизимида ишлаш ғурурини уйғотди. Мамлакатимизда каттагина ўзгаришлар бўлаётгани, уларни тарғиб қилишда менинг ҳам ёрдамим тегса, мамнун бўлардим, дейди Ш.Отабоев Урганч ижтимоий-иқтисодиёт касб-ҳунар коллежи талабаси.\nвилоят ДСБ давлат солиқ катта инспектори.\n“ ТЕРМИНАЛГА САВДО ҚИЛМАЙМИЗ….”: ИШОНЧЛИ ТАҲЛИЛ, АСОСЛИ ТАНҚИД


Ўзбекистонлик биринчи аёл комиссар ўсмир қизлар ўртасидаги мусобақадан таклиф олди / CHAMPIONAT.asia\nЎзбекистонлик биринчи аёл комиссар ўсмир қизлар ўртасидаги мусобақадан таклиф олди\n28 май 12:27\nЎзбекистонлик биринчи аёл комиссар – Светлана Саакова ОФК байроғи остида ташкил этиладиган ўсмир қизлар ўртасидаги минтақавий чемпионатда комиссарлик қилади.\n10-15 июнь кунлари Вьетнамнинг Хошимин шаҳрида 14 ёшгача бўлган ўсмир қизлар ўртасида АСЕАН минтақаси чемпионати бўлиб ўтади. Мусобақанинг «А» гуруҳида Вьетнам, Сингапур, Филиппин ва Камбожа, «В» гуруҳида эса Таиланд, Мьянма ва Малайзия терма жамоалари иштирок этади.\nУшбу мусобақа ЎзПФЛ мутахассис ҳисобланган Светлана Саакова учун халқаро ўйинлардаги илк комиссарлик иши бўлади. Саакова 2014 йил январь ойида бўлиб ўтган комиссарлик имтиҳонларини муваффақиятли топшириб, Осиё майдонларида қизлар ва аёллар ўртасидаги футбол мусобақаларида комиссарлик фаолиятини олиб бориш ҳуқуқига эга бўлганди.\nОФК 2013 йилдан бошлаб қитъанинг тўрт минтақасида – Жанубий-Марказий, Шарқий, АСЕАН ва Ғарбий Осиё минтақаларида 14 ёшгача бўлган ўсмир қизлар ўртасида минтақавий чемпионатларни ўтказиб келмоқда. Жанубий-Марказий Осиёдаги 2014 йилги минтақавий мусобақада Непал ғолиб чиққан бўлса, Ғарбий минтақада иорданиялик ўсмир қизлар кучлироқ чиқди. Шарқий Осиё минтақасидаги ўйинлар 30 май куни бошланади.\nМаълумот ўрнида, ҳозирги вақтда ўзбекистонлик Алим Арифов ва Санжар Ризаев Осиё майдонларида эркаклар ўртасида ташкил этилаётган футбол мусобақаларида комиссарлик қилиб келмоқда.


Фарғона аҳли электр таъминотидан норози: айрим жойларда соатлаб узилишлар содир бўлмоқда\nКунлар совиб, қиш яқинлашар экан одамларда хавотир уйғона бошлайди, гарчи қишга тайёргарликни эртароқ бошлашга кўникиб қолишган эса-да. Табиийки, оммавий ахборот воситаларига ҳам электр, табиий газ ва иссиқлик таъминоти мавзусида мурожаатлар кўпаяди.\nKun.uz’га бу борада келаётган мурожаатларда айниқса, Фарғона вилояти етакчи. Фарғоналиклар ўз мурожаатларида ҳали қиш кириб келмасидан вилоятнинг айрим туманларида электр энергиясидаги узилишлар кўп кузатилаётганидан норозиликларини билдиришмоқда.\nМурожаатларнинг айримларига эътибор қаратамиз. Бувайдалик Салимжон Пўлатов шундай ёзади.\n«Тўда қишлоғимизда «свет» ўчиши жуда ҳам кўпайиб кетди. Бир кеча-кундузда ҳаттоки 6 соатлаб ўчириш ҳолатлари кузатилмоқда. Ҳолбуки, электр энергияси ҳақини ўз вақтида тўламоқдамиз. На ишда, на уйимизда ҳаловат бор. Ҳали қиш келмасдан шунчалик. Туман электр таъминоти корхонасига қўнғироқ қилиб сабабини сўрасак, тайинли бир жавоб айтишмайди. Масъулларга қишга тайёргарликни эртароқ бошлашларини таклиф қиламан».\nБоғдод туманида ҳам худди шундай ҳолат. «Ўзбекистон» қишлоқ хўжалиги ҳудудида яшовчи мурожаатчи Ҳафизуллоҳ Фахриддинов ўзи истиқомат қилувчи Бордон қишлоғида ҳам электр энергиясида жуда кўп узилишлар бўлаётганлигини билдирган.\nЎзбекистон тумани маркази Яйпан шаҳри, Хўжанд кўчасида истиқомат қилувчи фуқаро Музаффар Акбаров ўз мурожаатида айни кечки овқат маҳали, шом вақтида электр энергиясида соатлаб узилишлар бўлаётганлигини таъкидлайди. Мазкур туманда яшовчи Назиржон Қўчқоровнинг билдиришича, кечки маҳал 30 дақиқадан, эртаси куни тушлик вақтида, индинга эса эрталабда электр энергиясида узилишлар содир бўлмоқда. Бир кунда жами 4,5 соат электр бўлмайди.\nМазкур мурожаатларни реал ўрганиш мақсадида сайтимизнинг Telegram’даги Фарғона | Kun.uz каналида Фарғона вилояти аҳолиси учун ижтимоий сўровнома ўтказилди. Унда «Сиз истиқомат қиладиган ҳудудда электр энергиясида узилишлар бўляптими?» деган савол билан канал обуначиларига мурожаат қилинди.\nСўровномада иштирок этган қарийб 6 мингга яқин фуқароларнинг 76 фоизи «ҳа», 24 фоизи эса «йўқ» деган жавобни берган.\nБу эса Фарғона вилоятида электр энергиясида узилишлар чиндан ҳам кузатилаётганини англатади. Фуқароларнинг эътирозлари ҳақли: айниқса, кечки вақтлардаги ҳеч қандай огоҳлантиришларсиз узилишлардан фуқаролар жуда норози.\nБалки, масъуллар томонидан бунга сабаб қилиб жойларда давом этаётган кузги-қишки тайёргарликлар кўрсатилар. Агар сабаб шунда бўлса, унда мурожаатчилар таклиф киритганидек кузги-қишки тайёргарликларни вилоятда эртароқ бошлаш керакдир.\nРеспублика «Ҳудудий электр тармоқлари» акциядорлик жамияти, унинг Фарғона вилоятидаги филиали бунинг аниқ сабаби очиқлаши керак. Биз улардан мавзу юзасидан муносабат кутиб қоламиз.


Конте: «Дербидан аввал «Милан»ни қувиб ўтганимиз яхши бўлди»\n«Интер» бош мураббийи Антонио Конте А Сериянинг 22-туридан ўрин олган «Лацио»га (3:1) қарши ўйиндан сўнг ўз фикрлари билан ўртоқлашди.\n«Жадвалнинг юқори қисмида бўлиш мақсадимиз эди. «Лацио» ва Симоне Индзагини табриклайман. Улар кучли, уюшқоқ ва сифатли жамоага эга. Уларнинг кетма-кет 6та ғалабани қўлга киритишгани кўп нарсани англатади.\nЙигитлар учун хурсандман. Аммо бу биз учун якуний эмас, бошланғич нуқтага айланиши керак. Кейинги ўйин – «Милан»га қарши дерби. Ушбу баҳсдан аввал рақибдан юқорига ўтиб олганимиз яхши. Кучли хоҳиш ва катта мақсадларга эга икки жамоа ўртасида ҳаяжонли ўйин бўлади», – дея Контенинг сўзларини келтиради Football Italia.\n«Интер» очколарини 50тага етказиб, пешқадамга айланиб олди. Иккинчи ўриндаги «Милан»да 49 очко бор.


БУЮК СИЙМО – Сирдарё вилояти касаба уюшмалари ташкилотлари бирлашмаси Кенгаши\n07.08.2017 08.08.2017 sirdaryo\nИнсон учун энг қимматли нарса қадр. Инсон учун энг азиз нарса хотирадир. “Инсоний хислатлар тўрт қисмга бўлинади: назарий фазилатлар, тафаккур фазилатлари, яралма (ҳаёт жараёнида вужудга келувчи) фазилатлар ва амалий санъат (касб) фазилатлари”, – деган эди файласуф олим Абу Наср Форобий. Атоқли давлат арбоби ва ёзувчи Шароф Рашидов мана шу тўрт хислатларни ўзида мужассамлаштирган инсон эдилар.Инсон учун энг қимматли нарса қадр. Инсон учун энг азиз нарса хотирадир. “Инсоний хислатлар тўрт қисмга бўлинади: назарий фазилатлар, тафаккур фазилатлари, яралма (ҳаёт жараёнида вужудга келувчи) фазилатлар ва амалий санъат (касб) фазилатлари”, – деган эди файласуф олим Абу Наср Форобий. Атоқли давлат арбоби ва ёзувчи Шароф Рашидов мана шу тўрт хислатларни ўзида мужассамлаштирган инсон эдилар.\nЎтганларни эслаш – халқимизнинг энг эзгу анъаналаридан биридир.\n1992 йилнинг ноябр ойида Жиззах шаҳрида атоқли давлат арбоби Шароф Рашидов таваллудининг 75 йиллиги катта тантана қилинган эди. Тантанада Ўзбекистон Республикасининг Биринчи Президенти Ислом Каримов катта маъруза қилиб:\n“Шароф Рашидов мустақиллик пойдеворига муносиб ғишт қўя олган арбоблардан эди”.— “Шароф Рашидов ўз тузумига садоқат билан хизмат қилди”.\n— “Шароф Рашидов ниҳоятда иқтидорли, ўз халқи сингари барча соҳаларда истеъдодли инсон эди. У теран тафаккури ҳамда билими билан нафақат давлат арбобларини, балки сиёсатчилар, дипломатлар, хўжалик ходимларини ҳам ҳайратда қолдирар эди. Унинг ижодий истеъдоди ҳам кўп қиррали эди – шоир, ношир, публицист сифатида яратган асарлари бу жанрлардаги ҳар қандай асарлар билан беллаша олади”, – деган эдилар. Бу юксак баҳо халқимизнинг хоҳиш-иродасини, фикр-ўйини тўлиқ ифодалаган эди.\nЎзбекистон Республикаси Президенти Шавкат Мирзиёевнинг 2017-йил 27-мартдаги “Атоқли давлат арбоби ва ёзувчи Шароф Рашидов таваллудининг 100 йиллигини нишонлаш тўғрисида”ги Қарори халқимизни беҳад хурсанд қилди.\nЎзбекистонни жуда мураккаб, оғир, қийин йилларда бошқариб юртимиз тараққиётига муносиб ҳисса қўшган Шароф Рашидовнинг ёрқин хотирасини улуғлаш ҳамда таваллудининг 100 йиллигини муносиб нишонлаш, жойларга номини бериш, ҳайкалини ўрнатиш, мемориал уй-музейини ташкил этиш, илмий-амалий анжуман ўтказиш, сайланма асарларини, хотира китобини нашр этиш каби ниҳоятда савобли ишларни амалга ошириш зарурлиги Президентимиз Қарорида ўз аксини топган. Яқинда Жиззахда Шароф Рашидовга бюст ўрнатилди. Ёзувчи ўқиган 10-мактабда ҳам юбилейга катта тайёргарлик ишлари давом этмоқда. Уй музейи таъмирланмоқда.\nШароф Рашидов 1917 йил 6-ноябрда Жиззах шаҳрида оддий деҳқон оиласида таваллуд топган. У Жиззах шаҳридаги 10-сонли Наримонов номли 7-йиллик мактабни 1933 йилда тугатиб бир йил мактабда етакчилик қилади. 1934 йили Жиззах педагогика техникумига ўқишга киради. 1937-1941 йилларда Алишер Навоий номидаги Самарқанд давлат университети филология факультетида таҳсил олган. Шароф Рашидов университетда ўқиш билан биргаликда 1938-1941 йилларда Самарқанд вилоятидаги “Ленин йўли” газетасида мухбир, масъул котиб, мухаррир ўринбосари, университетнинг охирги курсида ўқиб юрганида эса вилоят газетаси мухаррири даражасига кўтарилади.\n1941 йили Иккинчи жаҳон уруши бошланганида Шароф Рашидов кўнгиллилардан бўлиб, биринчилар қатори жангга кетади. У Шимолий-Ғарбий фронтдаги ўқчи бригаданинг сиёсий раҳбари сифатида фаолият кўрсатаётганида эндигина 25 ёшга қадам қўйган эди. 1942 йил ноябр ойида Шароф Рашидов урушдан оғир ярадор бўлиб қайтиб келади ва мактабда директорлик қилади. Мактабда директорлик қилиш билан бирга тарих, адабиёт, рус тили фанларидан ўқувчиларга дарс беради. Мактабда директор бўлганига бир йил тўлмасдан туриб “Ленин йўли” газетасига бош мухаррир қилиб тайинланади.\n1944 йил май ойида Шароф Рашидов Самарқанд вилоят партия қўмитаси котиби қилиб сайланади ва 1947 йилгача ишлайди. Шароф Рашидов иқтидорли, истеъдодли, ташкилотчилик қобилиятига эга бўлганлиги учун 30 ёшида “Қизил Ўзбекистон” газетаси мухаррири қилиб тайинланади. 1949-1950 йилларда Шароф Рашидов Ўзбекистон Ёзувчилар уюшмасига раислик қилади.\nШароф Рашидов ўттиз уч ёшида Ўзбекистон ССР Олий Совети Президумининг Раиси қилиб сайланган. Собиқ СССР тарихида бундай ёш раҳбар олий ҳокимият эгаси бўлмаган эди.\nШароф Рашидов 1959 йилдан Ўзбекистон Коммунистик партияси Марказий Комитетининг биринчи секретари этиб сайланганида эндигина қирқ ёшдан ошган эди, холос. У 1961-1983 йилларда КПСС Марказий Комитети Сиёсий бюроси аъзолигига номзод бўлган. Шароф Рашидов 1974 йилда ҳамда 1977 йилда собиқ СССР нинг олий мукофоти “Меҳнат Қаҳрамони” унвонларига ва кўплаб орден-медалларга сазовор бўлган эди. Бу мукофотлар катта меҳнатга берилган мукофот эди. Гулистон, Янгиер ва бошқа ўнлаб шаҳарларни, туманларни пайдо бўлишида, йўлларни асфалт қилинишида Шароф Рашидовни катта хизмати бор.\nШароф Рашидов вафотидан кейин, 1994 йилда Ўзбекистон Республикаси Биринчи Президенти Ислом Каримов Фармонига биноан Тошкентдаги Халқлар Дўстлиги саройи маъмурий мажмуаси учун қурилиши ғоясининг муаллифи ва ижодий гуруҳ раҳбари сифатида Алишер Навоий номидаги Ўзбекистон давлат мукофоти билан тақдирланган эди.\nФилология фанлари доктори, профессор Анқабой Қулжонов “Шароф Рашидов тирик” китобида: “Шароф Рашидов сафдошларининг гувоҳлик беришича, барча раҳбарлар орасида ўта камтар ва одамохунлиги, айни чоғда хотирасининг ниҳоятда тиниқлиги ва зеҳнининг фавқулотда кучлилиги билан бетакрор шахс бўлган. Табиат инъом этган бундай нодир хусусиятлар унинг шуҳратига шухрат қўшиб узоқ йиллар мобайнида деярли барча рахбарларга намуна бўлиб келган” деб ёзадилар.(А. Қулжонов. “Шароф Рашидов тирик”, Гулистон, 2002 йил, “Зиё”нашриёти 33-бет) Профессор Анқабой Қулжонов “Шароф Рашидов тирик” китобини қайта ишлаб, тўлдириб, кенгайтириб “Адиб ва замон” номи билан 2012 йилда “Зиё” нашриётида қайта нашр қилдирди. Бу китоблар халқимизнинг севимли инсони Шароф Рашидов ҳақида бўлганлиги учун ҳам қисқа вақтлар ичида тарқалиб кетди.\nИслом Каримовнинг юқорида тилга олинган маърузасида шундай деган эдилар: “Шароф Рашидов ҳақида гап кетар экан, авваламбор, ўша давр зиддиятлари хусусида гапириш керак. Бу мураккаб шахс бир тарафдан миллий манфаатларни ўйлашга, иккинчи тарафдан – марказдан келган, туб манфаатларга зид буйруқларни ҳаётга тадбиқ этишга мажбур бўлганини унутмаслик зарур. Унинг умри сандон билан болға ўртасига қўйилган эди, деб айтсак ҳам асло муболаға бўлмайди”, – деган эди Ўзбекистон Республикаси Биринчи Президенти Ислом Каримов. Шундай мураккаб шароитда яшашига қарамасдан Шароф Рашидов ижод билан шуғулланди. Адабий-танқидий мақолалар, очерклар, шеърлар, романлар, қиссалар ёзди.\nШароф Рашидовнинг 1938-41 йилларда “Ленин йўли” газетасида ишлаб юрганида “Самарқанд куйлайди” тўпламида дастлабки “Санъатинг кулсин”, “Навоийга”, “Ватан ишқи”, “Қувончли диллар” каби шеърлари босилиб чиққан. Шароф Рашидовнинг биринчи китоби, шеърлари – “Самарқанд куйлари” номи остида чоп этилади, 1945 йилда “Қаҳрим” тўплами, 1951 йилда “Ғолиблар” қиссаси 1956 йилда “Кашмир қўшиғи”, 1958 йилда “Бўрондан кучли”, 1959 йилда “Икки дил достони” каби кўплаб асарлари нашр этилган бўлиб, бугунги кунда улар халқимизнинг маънавий мулки бўлиб қолди.\n2016 йил ноябр ойида Жиззах шаҳрида бўлиб ўтган сайловолди учрашувида Шавкат Мирзиёев: “Маълумки, Шароф Рашидов Республикага қарийб чорак аср етакчилик қилди. Ўтмишни яширишнинг хожати йўқ. Шароф Рашидов ўз даврининг фарзанди эди, у мавжуд тузумга садоқат билан хизмат қилди”, – деган эдилар. Шароф Рашидовнинг Ўзбекистон учун, ўзбек халқи учун хизматлари беқиёс. Шароф Рашидовнинг саъй-ҳаракати билан Тошкентда ер ости қасри – метро, цирк ва бошқа ўнлаб бинолар, кўплаб йўллар қурилди ва кўплаб ободончилик ишлари амалга оширилган. Ш. Рашидов тинчлик ишига катта хисса қўшган. У раҳбарлигида ўнлаб давлатларга собиқ СССР делегатциясининг раҳбари бўлиб турли шартномалар имзоланишига бош-қош бўлган. “Тошкент руҳи” деган терминнинг пайдо бўлишига ҳисса қўшиб Тошкентда Осиё ва Лотин Америкаси ёзувчиларининг, киноактёрларининг фестивалларини, Адабиёт ва санъат кунларини ўтказилишига бош-қош бўлган.\nЎзбекистон Республикаси Президенти Шавкат Мирзиёевнинг “Китоб маҳсулотларини чоп этиш ва тарқатиш тизимини ривожлантириш, китоб мутолаасига ва китобхонлик мажданиятини ошириш ҳамда тарғибот қилиш бўйича Комиссия тузиш тўғрисида” ги Фармоиши, Ўзбекистон Президентининг “Қадимий ёзма манбаларни сақлаш, тадқиқ ва тарғиб қилиш тизимини янада такомиллаштириш чора-тадбирлари тўғрисида” ги Қарорида, 2017-2021 йилларга мўлжалланган Ҳаракатлар стратегиясида, Президентимизнинг “Буюк келажагимизни мард ва олижаноб халқимиз билан бирга қурамиз” номли китобида илгари сурган барча ғоялар мамлакатимиз тараққиётини халқимиз фаровонлигини юксалишига хизмат қилади.\nТарихдан маълумки, мамлакат тараққиёти илм-фан ривожига боғлиқ. Президентимизнинг қабул қилаётган ҳар бир қарорлари, фармонлари, фармоишлари ва ташрифлари давомида билдираётган фикр-мулоҳазалари юртимиз ривожини, халқимиз фаровонлигини оширишга қаратилган. Шу жиҳатдан олганда атоқли давлат арбоби, ёзувчи Шароф Рашидов таваллудининг 100 йиллигини катта адабиёт, маънавият байрами сифатида нишонланиши ўтмишимизда яшаб ўтган аждодларимизга ҳурматимиз рамзи деб тушуниш керак бўлади.\nФайласуфларда бир гап бор: “Инсоннинг энг яқин ёрдамчиси бу унинг ўзининг ақлидир”. Демак, инсон ақлли, маърифатли, маънавиятли бўлиши учун Шароф Рашидов, Ислом Каримов, Шавкат Мирзиёевларнинг ҳамда ўтмишдаги ва бугунги кўплаб олимларимизнинг, ижодкорларимизнинг асарларини ўқишимиз керак бўлади. Барчангизни хонадонингизда зиё тарқатувчи кўплаб китоблар бўлишини ва кўплаб китоблар ўқиб соғ-саломат, бахт-саодатли ҳаёт кечиришингизни тилаб қоламан.\nРавшанбек Маҳмудов ГулДУ доценти, фалсафа фанлари номзоди,\nЎзбекистоне Ёзувчилар уюшмаси аъзоси\n← ТОШКЕНТГА САЁҲАТ ТАШКИЛ ЭТИЛДИ ТОШКЕНТГА САЁҲАТ ТАШКИЛ ЭТИЛДИ\nШИРИН ШАҲРИДА МАДАНИЙ-МАЪРИФИЙ ТАДБИР →\n13.11.2017 sirdaryo СИРДАРЁДА 38 ОИЛАДА УЙ ТЎЙЛАРИ ЎТКАЗИЛДИda fikr bildirishni o'chirish


НИКОЛАЙ РИНДЮК: «ДИНАМО»НИ ТАНЛАБ АДАШМАДИМ»\nНавбатдаги миллий чемпионатимиз ҳам ўз ниҳоясига етди. Жорий йилги чемпионатимиз иккинчи даврадаги қизғин курашлар билан ҳам ёдда қолди. Айниқса, кўпчилик биринчи даврадан кейин бор йўғи етти очко жамғарган «Динамо»нинг лигадан тушиб кетишини тахмин қилганди. Бироқ, самарқандликлар бошқарувида Аҳмад Убайдуллаевнинг келиши ва деярли янги жамоа тузиши натижасида кўҳна шаҳар жамоаси лигада ўз ўрнини сақлаб қола олди. Янгиланган жамоа сафида кўпчилик мухлисларга бегона бўлмаган Николай Риндюк мухлислар ишончини оқлайди, дейиш мумкин. Зеро, тажрибали ҳужумчи Самарқанддаги қисқа фаолияти давомида 4 марта рақиб дарвозасини ишғол этиб яна беш бор голга ҳаммуаллифлик қилди. Футболчи Белоруссияга жўнаб кетиши олдидан, клуб расмий сайтига интервью берди.\n- Николай, авваламбор вазифанинг уддаланиши билан табриклаймиз. Ҳар ҳолда, жамоани оғир вазиятдан олиб чиқдинглар…\n- Раҳмат. Албатта, барчамиз бир мақсад сари интилдик ва «Динамо»ни лигада олиб қолдик. Жамоага қўшилганимдаёқ бунинг уддасидан чиқишимизга ишонгандим. Чунки бу ерда кучли жамоа ташкил этилган ва «Динамо»нинг лигада қолмаслиги адолатдан бўлмасди. Бир томондан катта шаҳарда жамоа қолмаслиги яхши эмас.\n- Коля, бу «Динамо»га ўтишингиздан кейинги сайтимизга бераётган илк суҳбатингиз. Шундай экан, дастлаб кўҳна шаҳар жамоасига келиб қўшилишингиз ҳақида тўхталсангиз?\n- Хабарингиз бор, ўтган йилдан бери «Машъал»да тўп сураётгандим. Лекин биринчи даврада муборакликлар сафида унча муваффақиятли тўп сура олмагач, ҳар икки томоннинг келишувига асосан жамоани тарк этдим. Давралар оралиғида уйим Белоруссияда тайёргарлик кўраётганимда, Ўзбекистондан қўнғироқлар бўлди. «Динамо»дан таклиф борлигини, «Самарқандда тўп суришни хоҳлайсанми?» - дея сўрашди. Келишувдан кейин янги жамоам сафида фаолият бошладим.\n- Қўнғироқлар Ўзбекистоннинг яна қайси клубларидан бўлганди?\n- Менда «Динамо»дан ташқари, Наманганнинг «Навбаҳор» ва Зарафшоннинг «Қизилқум» клубларидан таклифлар бор эди. Шартномани ўйлаб кўргач, Самарқанд жамоасини танладим. Қолаверса, бу жамоа мураббийлар штабида «Машъал»даги фаолиятим давомида яхши билганим Элдор Сакаев ҳам бор эди. Ҳозирда «Динамо»ни танлаб адашмаганлигимдан хурсандман.\n- Бу жамоалар биринчи даврада «Динамо»дан яхшироқ натижа кўрсатгандилар. Бироқ, сиз айнан «чўкаётган кема»ни танладингиз. Буни қандай изоҳлайсиз?\n- Кема чўкмаслигига ишонгандим. Яъни, мен жамоа билан танишгач, лигада қолишимизга ишонардим. Мен каби барча йигитлар, мураббийлар, клуб ходимлари барча-барча Олий лигада қолишимизга ишонардик. Ишонмаганимда бу ерга келмасдим. Бу борада менда тажриба ҳам бор эди. Ёдингизда бўлса, ўтган йили «Машъал» биринчи даврадан кейин 12-ўринда эди, иккинчи даврада жамоа сафига қўшилиб, омадим юришди ва якунда биз мавсумни кучли бешликда якунлагандик.\n- Албатта, ёдимизда. Иккинчи даврада анча сермаҳсул тўп суриб, «Машъал»нинг энг кўп ҳақ олувчи футболчиларидан бирига айланган эдингиз…\n- (Кулади) Саволингизга тушундим. Айтишим мумкинки, мен «Динамо»да «Машъал»даги фаолиятимга таққослаганда 2-3 баробар кам маблағ эвазига тўп сурдим.\n- Муборакдаги фаолиятдан кейин, Самарқандда яшаш анча осон бўлгандир?\n- Балки. «Машъал»да тўп сурсакда жамоа базаси Муборакда эмасди. Шунинг учун Муборакда кам бўлардик. Бўлганда ҳам қаерга ҳам борасан? Самарқанд эса, мамлакатнинг иккинчи шаҳри. Бўш вақт бўлди, дегунча шаҳар айналишинг, бирор жойда бемалол ўтириб кофе ичишинг мумкин. Шунинг учун Самарқандда истиқомат қилиш ҳам қулай эди. Шахсан мен ўзимни уйимдагидек ҳис қилдим. Аммо бу жамоа танланишида асосий омил эмас. Молиявий келишув бош омил.\n- «Машъал» ва «Динамо» жамоалари ўртасида қандай фарқни сездингиз?\n- Фарқ унчалик катта эмас. Бир қатор жамоаларнинг кучи деярли тенг. Гап ўша ўйин олдидан жамоанинг тайёргарлигида.\n- Шахсан сиз мавсумдаги қайси ўйинни алоҳида ажратиб кўрсатган бўлардингиз?\n- Бундай ўйинлар кўп. Мисол учун, «Насаф», «Пахтакор», «Нефтчи», «Машъал»га қарши кечган ўйинлар жуда шиддатли ва оғир ўтди. Барчасида биз ниятимизга етдик. Энг аламли ўйин эса «Қизилқум»га қарши кечган учрашув бўлди. Катта устунликни ҳисобда акс эттиролмай дуранг қайд этгандик.\n- Гол уриш борасида ҳам ўз дидингизга эга ҳужумчи саналасиз. Киритган голларингиздан қай бирини алоҳида кўрсатасиз?\n- «Қизилқум», «Нефтчи», «Сўғдиёна» дарвозаларига киритган голларим ўзимга ҳам ёқди. Зарафшонликлар дарвозасига жаримадан, «Нефтчи» дарвозаси тўққизлигини эса узоқдан, «Сўғдиёна» дарвозасини эса «парашют» услубида ишғол этдим. Танласам ҳам уччаласини танлайман.\n- «Динамо» билан тузган шартномангизни давом эттирасизми, ҳар ҳолда самарқандлик мухлислар сизни кейинги йилда ҳам жамоаларида кўрмоқчи?\n- Шартномам бу йил якунига етди. Менга ҳам қолса, кейинги йил ҳам «Динамо»да тўп сурмоқчиман. Чунки янги мавсумда жамоа олдига юқори мақсадлар қўйилади. Қолаверса, шаҳар, жамоа ва мухлисларга ўрганиб қолдим. Ҳозирча уйга қайтиб дам олиб тураман. Агар Самарқанддан қўнғироқ қилиб чақиришса, дарров қайтаман.\nЎқилди (марта): 2177. Киритилган сана: 2011-11-18 00:00:00.


Ўзбекистоннинг урбанистик келажаги. Бунда қайси мезонларга таянилади? - Халқ сўзи\n18:00 12 Февраль 2019 Жамият\n«Тарихий анъаналар ва илғор тажриба Ўзбекистон аҳолисига ҳам, оилавий ва ижтимоий қадриятлардан воз кечмаган ҳолда, секин-аста замонавий шаҳар ҳаётига ўтиш имконини беради. Ўшанда Ўзбекистоннинг шаҳар марказлари ҳам бошқа, яъни тез суръатлар билан ривожланиш натижасида муайян муаммоларга дуч келган мамлакатлар учун намуна бўла олади», деб ҳисоблашади Марказий Осиё ва Кавказ институти раиси, профессор Фредерик СТАРР ҳамда «Cалатрава Граcэ» корпорацияси бош ижрочи директори Майкл СЕЛЛМАН.\nШу йилнинг 10 январида Президентимиз Шавкат Мирзиёев «Урбанизация жараёнларини тубдан такомиллаштириш чора-тадбирлари тўғрисида»ги Фармонга имзо чекди. Қуйида мазкур ҳужжатдан келиб чиқиб, АҚШлик таниқли экспертлар мамлакатимиз шаҳарлари 20 — 30 йилдан кейин қандай қиёфага кириши ҳамда урбанизация жараёнига хос бўлган салбий оқибатлар, масалан, чекка жойларда харобалар пайдо бўлиши ва жиноятчилик, коррупциянинг ортиши каби ҳолатларни Ўзбекистон қандай четлаб ўтиши мумкинлиги тўғрисида фикр юритишади. Эътиборлиси, мазкур таҳлилий мақола илк бор «Халқ сўзи» газетасида эълон қилинмоқда.\nЎзбекистонда урбанизацияга интилиш қатор омилларга боғлиқ\nМасалан, туғилиш кўрсаткичининг юқорилиги қишлоқ жойларда аҳоли кўпайиб кетишига олиб келади. Тўғри, 2017 йилда дунёга келган болалар сони ундан аввалги йилдагига нисбатан 10 700 нафар кам ва шу даврда туғилиш кўрсаткичи ҳар минг нафарга 22,8 дан 22,1 гача пасайган. Шунга қарамай, тадқиқот ўтказилган 226 та мамлакат орасида Ўзбекистон 71-ўринни эгаллаб турибди. Йирик аҳоли пунктларининг аксариятида даромад юқори ва бу ҳолат ҳам қишлоқ жойларда яшовчиларни оҳанрабодек ўзига тортиб келади.\nОмиллардан яна бири — таълим олиш ва мансаб пиллапояларидан кўтарилиш имкониятини кўпчилик, айниқса, ёшлар, асосан, Тошкентда ҳамда бошқа йирик шаҳарларда кўришади. Шунингдек, транспорт тармоғи ривожланганлиги пойтахтга интилишни орттиради.\nМарказга тортиш кучи Ўзбекистон ўз олдига ўрта даражадаги даромадли мамлакатлар сафига киришни мақсад қилиб қўйган. Унга эришиш учун Президент Шавкат Мирзиёев фақат сўнгги йилнинг ўзида кўплаб дастурларни таъсис этдики, ўндан ортиқ эркин иқтисодий зоналар ва элликка яқин саноат зоналарини яратиш, экспортни рағбатлантириш, хорижий инвестицияларни жалб қилиш, тадбиркорлик олдидаги тўсиқларни бартараф этиш шулар жумласидан. Бир вақтнинг ўзида қишлоқ туманларида уй-жойлар қуриш давом этмоқда. Ўрта даражадаги даромадли мамлакат мақомига эришиш бўйича бундай янги ташаббуслар урбанизация жараёнини мустаҳкамлайди.\nХўш, «ўрта даражадаги даромадли мамлакат» тушунчаси нимани англатади? Жаҳон банки талқинига кўра, бу — аҳоли жон бошига 1 006 доллардан 12 235 долларгача тўғри келадиган ялпи миллий даромад (ЯМД)га эга давлат. Ўзбекистоннинг ялпи ички маҳсулоти (ЯИМ) ҳар бир кишига 1 500 доллардан, ялпи миллий даромади (ЯМД) эса 7 130 доллардан тўғри келади. Жаҳон банки яна «паст даражадаги даромадли мамлакат» ва «ўртадан юқори даражадаги даромадли мамлакат» тушунчаларини алоҳида ажратади. Улар орасидаги фарқ аҳоли жон бошига 3 995 долларни ташкил этади. Яъни 109 та ўртача даромадли мамлакатдан 56 таси — ўртадан юқори даражадаги даромадли мамлакат, қолганлари — ўрта даражадаги даромадли мамлакат.\nБМТнинг урбанизация истиқболлари ҳақидаги маърузасида қайд этилишича, ўрта даражадаги даромадли мамлакатлар 2020 йилга бориб 53,7 фоизга урбанизациялашади ва 2030 йилда урбанизация кўрсаткичи 59 фоизга, 2050 йилда эса — 68,3 фоизга тенг бўлади. Ўртадан юқори даражадаги даромадли мамлакатлар учун башорат кўрсаткичлари баландроқ. 2020 йилга бориб уларда урбанизация 68,2 фоизни, 2030 йилда 75 фоизни, 2050 йилда эса 82,6 фоизни ташкил этади.\nАгар Ўзбекистон 2030 йилга бориб, ўрта даражадаги даромадли мамлакатларда кузатиладиган урбанизация даражасига эришса, унда шаҳар аҳолисининг сони 34,44 миллион кишидан иборат бўлади ёки ҳозиргига нисбатан 17,67 миллион ортиқ кишини ташкил этади. Бу дегани — шаҳарда яшовчилар йилига ўрта ҳисобда 1,47 миллион нафарга ёки 283 173 уй хўжалигига кўпаяди. Агар 2030 йилда ўртадан юқори даражадаги даромадли мамлакатларнинг урбанизация даражасига эришсачи? Унда шаҳар аҳолиси 36,06 миллион кишига етади ёки ҳозиргидан 19,29 миллион нафарга кўп бўлади.\nДейлик, янги шаҳар аҳолисининг ярми Тошкентда яшайди. У ҳолда 2030 йилга бориб, Ўзбекистон пойтахти аҳолиси 12,125 миллион нафарга етади, бу эса ҳозиргидан деярли беш баравар кўп. Ўзбекистоннинг бошқа шаҳарларида аҳоли сони 27,15 миллионга ортади. Мабодо, келгусида ўсиш суръати ўртадан юқори даражадаги даромадли мамлакатларники сингари бўлса, кутилаётган рақамлар янада катталашади.\nЎзбекистон ана шу тоифага кирувчи мамлакатлардаги схема асосида ривожланса, яқин ўн йилликлар ичида у мислсиз юқори урбанизацияга эришади. Бу эса ҳозирнинг ўзидаёқ йилига миллионлаб янги шаҳар уйлари қуриш заруратини кўрсатиб турибди.\nЛекин буларнинг барчаси прогноз, холос. Реал ҳаётда кўплаб муқобил ечимлар топилиши ҳам мумкин. Мисол учун, мамлакат раҳбарияти иккиламчи шаҳар марказларини ривожлантиришда уларни тенглаштириш сиёсатини танлаши мумкин. Тошкент ёки унга яқин жойлашган иккинчи даражали катта шаҳарлар атрофида йўлдош-шаҳарчалар бунёд этиш эҳтимоли ҳам шу билан боғлиқдир.\nМиллийликми ёки «глобал яккаҳокимлик»?\nЎзбекистонда фуқаролар эҳтиёжини таъминлаш учун қайси турдаги уй-жойларни қурган маъқул? Улар қай даражада миллий ўзликни ва аҳоли менталитетини намоён этиши керак?\nКўплаб хорижликлар Ўзбекистондаги анъанавий ҳовлиларда ҳукм сурадиган меҳмондўстлик ва илиқ муҳитдан ҳайратланишади. Тўғрида, оиланинг бир неча авлоди бирга, битта уйда яшайди, шунга қарамай, ҳар бир авлод вакилининг ўзига яраша мустақиллиги ҳам бор. Маҳалла бўлса қўшнилар орасидаги аҳил муносабатни шакллантиради. Ҳар бир ҳовлида, албатта, мевали дарахтлар ва ишком борлиги аҳолининг табиатга ошнолигидан дарак бериб туради.\nХўп, шундай экан, Ўзбекистондаги бу анъаналардан ўтмиш сарқити сифатида воз кечиш керакми? Ахир, бугунги замонавий дунёда шаҳар ҳаёти ва шаҳарсозлик пухта режалаштирилган, у француз социологи Клод Леви-Стросс берган таъриф — «глобал яккаҳокимлик» асосида халқаро андозаларга яқинлашмоқда. Ё бўлмаса, ўзбекларнинг турмуш тарзини бебаҳо қадрият сифатида қабул қилиб, уни фақат замон талабига мос ҳолда ўзгартирса бўлдими? Бу масала ниҳоятда долзарб, айниқса, йирик мегаполисларда. Негаки, бюджет ҳар бир квадрат метр ерни аниқ ҳисобга олишни талаб қилади, тайёр блоклар ёрдамида тез қуриладиган кўп қаватли уйлар эса масаланинг осон ечимидек, гўё.\nДунёдаги «энг пухта режалаштирилган» шаҳарлар ҳам меъморларнинг чиройли ғояларига ҳамиша мос келавермаган. Бразилиа, Санкт-Петербург, Ню-Деҳли, Вашингтон, Исломобод, Пекин — бу айрим мисоллар, холос. У ерларда ҳам аҳолининг чуқур тарихий илдизга эга ижтимоий анъаналари секин-аста савдо эҳтиёжлари ёки муайян ҳудуддан кутилмаган тарзда фойдаланиш зарурати пайдо бўлиши туфайли ўзгарган. Шаҳарлар табиий равишда, изчил ривожланган, режа тузувчилар эса давр билан ҳамнафас бўлиш учун ўз лойиҳаларини ўзгартиришга мажбур бўлганлар. Ўзбекистон учун шаҳарларнинг бош режаларини ишлаб чиқиш ва лойиҳалаштиришда халқнинг уй қуриш анъаналари, ўзига хос урф-одатлари ҳисобга олиниши муҳим.\nХўш, лойиҳачи ва меъморлар тарихий, маданий меросни қай даражада ҳисобга олишлари керак? Бу — халқаро конструкцияларга соф ўзбекона, бетакрор нақшларни шунчаки «ёпиштириб қўйиш», дегани эмас. Маданий ва ижтимоий анъаналарга шундай кўз билан қараш лозимки, янгича намунадаги уйлар қадимий қадриятларни инкор этмаган ҳолда, уларга асослансин. Ўзбекистонлик ва халқаро даражадаги меъморлар лойиҳани амалга оширишга киришишдан аввал кенг жамоатчилик фикрини ўргансинлар. Мамлакатда ҳокимиятнинг барча бўғинида халқ билан мулоқот тамойили илгари сурилаётгани ҳам бежиз эмас, ахир.\nЭнергия тежамкорлиги, мақбул нарх, қулайликлар\nКейинги йилларда Ўзбекистонда қурилиш соҳасидаги лойиҳаларга жуда катта сармоя киритилмоқда. Бунёдкорлик кўламини кенгайтириш учун рағбат ҳам мавжуд. Президент Шавкат Мирзиёев ўзининг Олий Мажлисга йўллаган Мурожаатномасида 34 мингта кўп қаватли уйнинг аҳволини ўрганиш ва уларни реконструкция қилиш учун аниқ чора-тадбирлар кўриш вазифасини қўйди. Реновация дастури ишлаб чиқиляпти. Янги уйларни қуриш ва эскиларини реконструкция қилишда асосий шартлар энергия тежамкорлик, мақбул нарх, қулайликлардан иборат. Аҳоли бандлигини таъминлаш ҳам муҳим жиҳатлардан биридир. Ҳукуматнинг прогнозига кўра, уй-жой қурилишини кенгайтириш ҳисобига ҳар йили 100 мингдан зиёд иш ўринлари яратилади.\nЎзбекистон архитектура ва қурилиш соҳасига тегишли ана шундай муаммоларга дуч келаётган биринчи давлат эмас. Ривожланаётган мамлакатларнинг аксарияти ўзларида мавжуд ҳолат ва маданий қадриятларни, аҳолининг урбанизациялашувини ўрганиш учун социолог, тарихчи, психолог, иқтисодчи олимлар ва мутахассисларни жалб қилиш ўрнига, бошқа давлатларда ишлаб чиқилган моделларни механик равишда кўчириб олиб, умумий қарорлар қабул қилган.\nЎзбекистонда эса янги, инновацион йўналишларни танлаш имконияти бор. Бунинг учун бошқа мамлакатларнинг урбанизация жараёни ва уй-жой қуриш соҳасидаги ютуқ ҳамда камчиликларини пухта ўрганиш лозим бўлади. Шундагина чинакам «ўзбекона руҳ»да бунёд этилган янги шаҳар ва туманлар, микрораёнлар пайдо бўлади. Президент Шавкат Мирзиёевнинг ислоҳотчилар командаси олдидаги вазифа — урбанистик келажак учун энг мақбул ечимларни топиш мақсадида ҳам мамлакат ичкарисига, ҳам ташқарига синчков назар солиш.\nҚурилиш соҳасидаги илғор технологиялар, уларни қўллаш билан боғлиқ жараённи чуқур ўрганиш ҳам муҳим омиллардан бири саналади. Ўзбекистонда уй-жой қуриш одатдаги усулларга асосланади. Баланд бинолар ёғочдан синч қўйиб, ғишт девор териш ёки бетон блокларни ўрнатиш йўли билан барпо этилади. Агар бунда мураккаб бетон қоришмалар ишлатилса, бинолар янада пишиқ ва хавфсиз бўлади. Нарх муаммосини ҳал этиш учун эса, бетон асосида тайёрланган модул конструкциялардан фойдаланиш мумкин. Ҳозирги вақтда ишлаб чиқарилаётган бетоннинг универсаллиги бир қарашда билинмасада, ҳайрон қолдиради. Масалан, конструктив мақсадда ишлатилиши билан бир пайтда тайёр текис юзани ҳосил қила олади, уни эса керамик плитага ўхшаган пардозлаш материаллари билан осонгина безаш мумкин. Бундан ташқари, иссиқ бетон қоришмасини ҳар мавсумда, ҳарорат даражаси турлича бўлганда ҳам ишлатиш имкони бор.\nҚурилишнинг модул усули\nХўш, у қандай афзалликларга эга? У хавфсизлик масалаларини ҳал этади. Модул конструкциялар энг қатъий қурилиш меъёрлари ва қоидаларига баъзан тўла мос келади, баъзан эса ҳатто улардан ўзиб ҳам кетади. Бундан ташқари, модулни йиғиш завод шароитида, сифат ва самарадорлик назорати остида амалга оширилади (ёш болалар яхши кўрадиган ўйинчоқ — «Лего» конструкторини тасаввур қилинг-а!) Модул конструксиянинг ҳар бир детали темир йўл ёки автотранспортда олдиндан аниқлаб қўйилган қурилиш майдончасига етказилади. Улар бири бирининг устига «терилади». Айрим ҳолларда шу йўл билан баландлиги 40 қаватгача бўлган бинолар барпо этилади. Мазкур жараёнда «деталлар кутубхонаси» юзага келади. Натижада эса тўла мувофиқлашган тизимга гувоҳ бўламиз.\nТайёр блоклар бир-бири билан турлича комбинацияда бирлаштирилиши мумкин. Уй эгалари ўз хоҳишига кўра, мавжуд конструкцияга янги бўлаклар қўшиш йўли билан хоналарни кенгайтира оладилар. Модул конструкция тижоратчилар учун ҳам қулай. Масалан, намунавий витриналар савдо майдонининг ҳажми, ишлатилиш мақсади, қисқаси, заруратга қараб осонгина ўзгартирилади. Модул усули бугунги кунда урбанизация жараёни жадал давом этаётган Ўзбекистонда кенг фойдаланилиши мумкин.\nҚўшимча афзалликлари шундан иборатки, ишлаб чиқариш жараёнида чиқиндилар кам бўлади, қурилиш майдонида халақит берувчи омиллар ҳам деярли йўқ, шунингдек, биноларни зичроқ жойлаштириш мумкин. Хом ашё қайта ишланади, жиҳозлар ҳимоя остида бўлади. Демак, ҳамма нарса қатъий кузатув чегарасида. Ҳаво бузилмайди, аксинча, сифати яхшиланади. Негаки, йиғиш жараёнида қуруқ материаллар ишлатилади. Қурилиш давомида намлик кам сарфланади, натижада эса ифлосланиш ҳам камайиб, тупроқ эрозиясини, сув йўлларини ва ҳаводаги чанг миқдорини назорат қилиш имконияти вужудга келади. Назорат яхши йўлга қўйилса, бахтсиз ҳодисалар хавфи ҳам камаяди.\nМоделларнинг стандартларга мослиги «Плуг-анд-плай» («Ишлатгинда, ўйна») қурилмаларидан, шунингдек, мебель, сантехника ва электр жиҳозларидан фойдаланишга имкон беради. Чунки уларни архитектура композициясига киритиш осон. Президент Шавкат Мирзиёев ўтган йилнинг охирида Ўзбекистондаги мавжуд қурилиш тузилмаларини қайта кўриб чиқиш ташаббусини билдирганини ҳисобга оладиган бўлсак, бу жуда муҳим.\nТез суръат — модул конструкциялар усулининг яна бир афзаллигидир. Ўзбекистон ўз олдига қўйган улкан мақсадга эришиш учун қурилиш жараёнини жадаллаштириш масаласини кўриб чиқиши мақсадга мувофиқ. Модул биноларни барпо этиш ва қурилиш майдончасидаги ишлар бир вақтнинг ўзида давом этади, яъни анъанавий усулларга қараганда иш икки баравар тез битади. Об-ҳаво ҳам халақит бермайди, чунки қурилиш ишларининг асосий қисми завод ичида бажарилади.\nМасаланинг муҳим жиҳати, янгича шаҳарсозликнинг эстетик ва ижтимоий қимматини ошириш билан ҳам боғлиқ. Агар модул жараёнлар бош режага асосланмас экан, унинг самараси бўлмайди. Бундай ҳолатда монолит блоклар ҳамма ерни эгаллаб олади, бу эса ўзбек халқининг эҳтиёжлари, қизиқишларига мос келмайди. Демак, Ўзбекистон стратегия ва тактика ўртасидаги, яъни маданият ҳақидаги фундаментал тафаккур, жамиятнинг турмуш тарзи ва уларни рўёбга чиқариш усуллари ўртасидаги мувозанатни топиши лозим. Ишчан тактика минглаб кишиларни тезда яхши уй-жойлар билан таъминлаш учун зарур бўлса, пухта ўйланган стратегия эса маданий қадриятлар ва ижтимоий жиҳатдан тўғри ёндашувни талаб этади.\nБир хил ўлчам ҳаммага тўғри келмайди\nМуваффақиятли стратегия сари олиб борадиган йўл — умумий тамойилларни амалий режаларга татбиқ этишга имкон берувчи дизайндир. Уни ишлаб чиқиш учун, гўёки «ўзбекона» ҳисобланган, одатда, бир хилликка ва қотиб қолган «андоза»ларга асосланган шаклларни бир оз четга суриб, инсоният асрлар давомида қандай яшаган, бугун ва эртага қандай яшамоқчи — ана шу маданий ва ижтимоий воқеликларга интилиш керак бўлади. Бу масалани кўриб чиқишда эса, «бир хил ўлчам ҳаммага тўғри келаверади», деган ёндашувдан воз кечиш лозим. Ўзбекистон — турлича ландшафтга эга бўлган жуда ранг-баранг ҳудуд. Даврлар ўтгани сайин ҳар бир ҳудудда ўзига хос, алоҳида услублар вужудга келган. Энди улкан миқёсдаги шаҳарсозликни амалга оширишда ўша эски, механик шаклдаги қолипларни алмаштиришга киришсаю, унинг ўрнига фақат янгича миллий стандартлаштириш юзага келиб қолсачи? Бу жуда ачинарли бўлган бўларди. Ўзбекистоннинг бутун ҳудуди бўйлаб турлича ёндашувлар оқилона тарзда танланиши учун имконият бор. Лекин ушбу жараёнда меъморлар, технологлар ҳамда маҳаллий аҳоли ўртасида ўзаро келишув ва ҳамкорлик талаб этилади.\nЎзбекистоннинг урбанистик ёхуд «шаҳарча» келажаги муваффақият қозонадими, йўқми? — бу унинг оддий фуқаролар ҳаёт сифатига қанчалик таъсир кўрсатишига боғлиқ. Шаҳарларнинг янги бош режалари пиёда йўловчилар ҳаракатини бошқара оладими? Жамоат жойлари барча авлод вакили роҳатланадиган, жиноятчиликни камайтирадиган, ижодкорлик ва тижорат учун бирдек рағбат уйғотадиган масканларга айланадими? Бош режалар мавжуд топография, шунингдек, маҳаллий ва четдан келтирилган манзарали дарахтлардан унумли фойдаланишни ҳисобга оладими? Саволлар кўп. Қисқаси, урбанизация жараёнига шундай ёндашган маъқулки, у жаҳон тажрибасидаги айрим урбанистик лойиҳалар ва янги қурилиш технологияларини ўзлаштириш билан бир қаторда, тез суръатлар билан «шаҳарлашиш»нинг универсал муаммолари, уй-жойга бўлган талабнинг ортиши, йўллардаги тирбандликлар, кутилаётган натижа билан мавжуд захиралар ўртасидаги тафовут каби омилларга ўзбек жамиятининг муносабатини ҳам акс эттирсин.\nКўпгина мамлакатларда шаҳар режасини тузувчи меъморлар «ЛEЭД» («Энергетик ва экологик дизайнда етакчилик») тамойилига таянадилар. Ўзбекистонда эса ҳеч бир илғор ташаббусдан кўчирма олиш йўлидан фойдаланиб бўлмайди. Лекин улар асосида ётган тафаккур тарзи, яъни одамларнинг ўзаро мулоқотини яхшилаш учун «жонли тизимлар» яратиш мақсади Тошкент ва бошқа шаҳарларда ўзгаришларни амалга оширишга илҳомлантира олади.\nЎзбекистон урбанизация масаласида юқори поғоналарга чиқиши учун демография, иқтисодий база, келажакка қаратилган дадил сиёсат, бой тарих ва маданият мавжуд. Асрлар давомида кўплаб шаҳарлар бу борада муваффақиятга эришиб келган. Бу шаҳарлар нафақат мамлакат ичидан, балки ташқаридан ҳам иқтидорли шахсларни оҳанрабо сингари ўзига тортган ва сайёҳларни жалб қилган. Гўзаллик шаҳар ҳаётининг сифатига ижобий таъсир кўрсатишини инкор қилиб бўладими, ахир!\nЎзбекистон юқорида келтирилган масалалар бўйича қарор қабул қилмай қўймайди, албатта. Хўш, ҳукумат буни қандай амалга оширади — шунчаки «инерция орқали», беихтиёр, ўз-ўзиданми? Ё бўлмаса, маҳаллий ва хорижий архитекторлар, режа тузувчилар ҳамда Ўзбекистоннинг ўзига хос маданияти, жамияти ва иқтисодиёти бўйича экспертлар иштирокида кенг муҳокама натижасидами? Назаримизда, раҳбарият иккинчи йўлни танлайди.


Ўғлим тенгдошлари орасида ўзини ҳимоя қилолмайди – Yoshlar ovozi\nФарзандим 13 ёшга кирди. Ўқиши яхши. Фақат бир нарсадан хавотирдаман: ўғил бола бўлса-да, бироз қўрқоқроқ. Тенгдошлари орасида ўзини ҳимоя қилолмайди. Балки отаси билан уни жуда юмшоқфеъл қилиб тарбиялагандирмиз ёки руҳиятида биз пайқамаётган бирон муаммо борми? Маслаҳат беринг, нима қилсак бўлади?\nСаволга амалиётчи психолог Луқмон Казаков жавоб беради:\n— Бундай пайтда ўғил болани спорт тўгаракларига берган маъқул. Масалан, самбо ёки боксга. Кураш майдонида чиниққан болада қўрқув йўқолади, ирода мустаҳкамланади. Асосийси, у ўзини ўзи ҳимоя қилиш усулларини ўрганади. Тенгдошлари билан ўртада гап қочганда ҳам, бир марта жисмоний кучини кўрсатса, бас. Кейин ундан ҳайиқишади.\nЛекин фарзандингиз бўлар-бўлмасга уришиб, муштлашишига зинҳор йўл қўйманг. Бордию биров билан ёқалашиб келган тақдирда ҳам, сабабини суриштиринг. Агар адолат учун курашган бўлса, койиманг. Аксинча, мақтаб қўйинг.\nБошқа томондан, қўрқоқлик синдроми болада нотўғри тарбия оқибатида ҳам шаклланиши мумкин. Баъзи ота-оналар фарзандидаги муайян интилиш, айтайлик, ўз фикрини ифодалаш ҳис-туйғулари, ўрни келганда, ҳатто жаҳлини намоён этишга йўл қўймайди. Оғзини дарҳол юмади. Натижада, фарзанд ички дунёсига биқиниб қолади, бировга ортиқча гап айтишдан қўрқади, ўзини ҳимоя қилишга журъати етмайди. Сафдошлари кўпинча бундай болаларнинг устидан кулиб, изза қилишга одатланади.\nЯна бир жиҳат: ўғил бола тарбияси унда эркаклик сифатларини шакллантириш билан баравар олиб борилиши шарт. Мазкур жараёнда отанинг роли ниҳоятда катта. Ота ўз хатти-ҳаракатлари орқали фарзандига уй-рўзғор юмушларининг қайси бири оила бошлиғи зиммасида эканини англатмоғи лозим. Масалан, бозор-ўчар қилиш, уй тозаланаётганида оғир жиҳозларни суриб қўйиш ёки бузилиб қолган буюмларни созлашга ўхшаш вазифаларни уйда эркак бажариши кераклигини у яхши уқиб олсин. Бора-бора мазкур кўникма фарзандингизда автоматик даражага етади.\n← Орзулари чилпарчин бўлди\nКимга тўй, кимга аза… →


Миранда қоидаси Ўзбекистонда 2009 йил 1 январдан эътиборан жорий этилган (Ўзбекистон Республикаси қонунчилик ҳужжатлари тўплами, 2008 йил, № 52, 514бет).\nМиранда қоидаси бўйича ҳибсга олинган шахсга уни сўроқ қилишдан олдин албатта:\nсукут сақлашга ҳақлилиги;\nайтган гаплари судда унга қарши қўлланиши мумкинлиги ва қўлланиши; сўроқда унинг адвокати иштирок этиши мумкинлиги;\nадвокат тўловини қила олмаса унга давлат томонидан адвокат берилиши тушунтирилиши ҳамда «ҳақ-ҳуқуқларингиз сизга тушунарлими?» деб сўралиши;\nўз адвокатига ёки яқинларига бир марта қўнғироқ қилиш имкони берилиши шарт.\nМиранда қоидаси ҳақида\nМиранда қоидаси Америка Қўшма Штатларида юзага келган юридик норма бўлиб, унга кўра, жиноят содир этишда гумон қилинувчи шахсни сўроқ қилишдан олдин унга процессуал ҳуқуқлари тушунтирилиши керак. Бу тамойил 1966 йилдаги АҚШ Олий суди қароридан келиб чиқади. Миранда қоидасидан кўзланган мақсад шахсга ўз-ўзига қарши гувоҳлик бермаслик ҳуқуқини (nemo tenetur se ipsum accusare) бериш бўлган.\nЎша вақтда Аризона штати полицияси Эрнесто Мирандани одам ўғирлаш ва номусга тегиш жиноятларини содир этишда айблайди. Полиция биносида икки соатлик сўроқдан кейин Миранда ўз айбига иқрор бўлади ва кейинчалик судланади. Ушбу жиноят иши юзасидан Миранданинг адвокати шикоят келтиради ҳамда АҚШ Олий суди бундан буён полициячилар шахсни ушлаш чоғида шартли равишда ном олган «Миранда огоҳлантируви»ни ўқиб эшиттиришларини талаб қилади. Бу қоида ушлаб туриш сабабларини, кўрсатув беришни рад этиш, ушланган шахс берган кўрсатувлардан жиноят ишига доир далиллар сифатида унинг ўзига қарши фойдаланилиши мумкинлигини ҳамда давлат ҳисобидан ҳимоячини таклиф этиш каби ҳуқуқларни ўз ичига олади. Ушбу қоида ҳеч ким ўзига қарши кўрсатув беришга мажбур эмаслиги ҳуқуқини таъминлаб берди. Шу пайтдан бошлаб, ушланган шахсга унинг ҳуқуқлари ўқиб эшиттирилишидан олдин олинган ҳар қандай маълумот номақбул далил экани белгилаб қўйилди.\nСўроқ давомида қўлга киритилган ҳар қандай маълумот, агар у қўлга олинган шахсга унинг ҳақ-ҳуқуқлари тушунтирилишидан аввал олинган бўлса, ноқонуний олинган далил деб ҳисобланадиган бўлган. Бунда гумон қилинувчи, айбланувчи ёки судланувчи жиноий жавобгарликдан озод қилиниши мумкин бўлди.\nАҚШдан ўрнак олиб, кўплаб мамлакатлар ўз қонунчиликларида Миранда қоидасини жорий қилишди. Хусусан, Ўзбекистон ҳам.\nМиранда қоидасининг аҳамияти ҳақида\n«Сиз сукут сақлаш ҳуқуқига эгасиз. Айтганларингизнинг барчаси сизга қарши судда ишлатилиши мумкин ва ишлатилади».\nГапирмаслик (ёки кўрсатув беришдан бош тортиш) жиноятда гумонланиб қўлга олинган шахснинг асосий ҳуқуқлардан биридир (ЎР ЖПК 48-м). Сўроқдан олдин бу ҳуқуқ тушунтирилиши улкан аҳамият касб этади, зеро айнан ҳибсдан кейин, адвокат иштирокисиз бўлиб ўтадиган сўроқлар кўплаб ҳақ-ҳуқуқлар бузилишига олиб келади.\n«Сиз адвокат билан маслаҳатлашиш ҳуқуқига эгасиз. Адвокатингиз сўроқ пайтида иштирок этиши мумкин».\nШахсий адвокат иштироки сўроқларнинг қонун доирасида ўтишига замин бўлади, ҳақ-ҳуқуқлар поймол бўлиши олдини олади. Шу боис, мазкур ҳуқуқнинг сўроқдан олдин тушунтирилиши, буни қонунан мажбурий қилиб қўйилиши сўроқ жараёнида инсон ҳуқуқлари ҳимояда бўлишининг муҳим омилидир.\n«Агар адвокатнинг хизматларини тўлашга қодир бўлмасангиз, у сизга давлат томонидан тақдим этилади. Сиз ушбу ҳуқуқларни тушундингизми?»\nЖиноятда гумон қилинувчининг шахсий адвокати бўлмаслиги, яъни у шахсий адвокат хизматини тўлашга қодир бўлмаслиги уни адвокатсиз сўроқ қилишга имкон бермайди – терговчи уни давлат томонидан бериладиган адвокат билан таъминлаши керак. Мазкур меъёр ҳам тергов жараёнида ҳақ-ҳуқуқлар поймол бўлмаслигига, ноқонуний ҳаракатлар содир этилмаслигига хизмат қилади (ЖПК 50-м).\n«Сиз ушбу ҳуқуқларни тушундингизми?»\nЖиноятда гумон этилган шахс тергов олдидан унга айтилган ҳақ-ҳуқуқларини тушунгани тасдиқланмоғи лозим. Бу Миранда қоидасининг муҳим нуқтаси бўлиб, қоидадан кўзланган мақсад ҳосил бўлиши, расмиятчиликка айланиб қолмаслиги учун муҳим омилдир.\n«Қўнғироқ қилиш ҳуқуқига эгасиз!»\nЖиноятда гумон қилиниб қўлга олинган шахс «бир марта қўнғироқ қилиш» ҳуқуқига эга бўлади. Яъни, у ўз адвокатига ёки яқин қариндошига қўнғироқ қилиш ҳуқуқига эга ва бу имконият унга яратиб берилиши шарт (ЖПК 48-м). Агар у телефон қилишдан воз кечса, уни ушлаган мансабдор шахс унинг оила аъзоларига қўнғироқ қилиши ва унинг ушлангани, қаерда сақланаётгани, нимада айбланаётгани, адвокат олиш ҳуқуқи борлиги ва бошқа маълумотларни бериши шарт.\nБу қоиданинг бузилиши, шунингдек, шахснинг ҳимоясига доир бошқа ҳуқуқлари поймол бўлган ҳолда сўроқ қилиниши, бошқа тергов ҳаракатлари ўтказилиши гумон қилинувчи (айбланувчи, судланувчи) пировардида оқланишига сабаб бўлади, тўпланган далиллар судда номақбул далил деб эътироф этилади.\nЖиноят-процессуал кодекс жиноятни гумонланувчининг «бўйнига илиш» учун эмас, балки, айбловчи ва ҳимояланувчи манфаатлари ўртасида ҳамда жиноят ишини тез ва тўлиқ суриштириш ва гумонланувчи (айбланувчи, судланувчи) манфаатлари ўртасида балансни таъминловчи қонун ҳужжатидир.\nЎзбекистонда ҳибсга олишда Миранда қоидасига амал қилиняптими? Мазкур қоида биз гувоҳ бўлаётган қўлга олиш ишларида тергов қилиш ҳуқуқи берилган идора томонидан бажариляптими? Бу саволлар очиқ.\nКейинги мақоламизда Жиноят-процессуал кодексига оид бошқа масалаларга тўхталамиз.


17:31 31.07.2019 (Янгиланган 17:33 31.07.2019)\nРоссия марказий банки аҳолига жамғармаларни долларда эмас олтинда сақлашни таклиф қилди.\nТОШКЕНТ, 31 июл — Sputnik. Сўнгги бир неча йил давомида Россия доллардан фаол воз кечмоқда.Ана шундай қадамлардан яна бири – бу олтин олиб сотилганда 20 % ли қўшимча қиймат солиғи тўлаш ҳақидаги қонуннинг бекор қилиши бўлди, деб ёзади РИА Новости.\n“20% ли ҚҚСнинг бекор қилиниши - бундан буён аҳоли томонидан олтин ёмбиларидан ишончли жамғарма сифатида фойдаланишига олиб келади. Ундан ташқари фуқаролар олтин ёмбиларидан даромад олиш мақсадида ҳам олиб сотишлари мумкин”, - деб ҳисоблайди “Открытие” банки вице-президенти Алексей Зайцев.\nБугунги кунда Россия аҳолиси йилига 3-4 тонна олтин сотиб олган бўлса, энди йилига 50 тонна олтин ёмбилари сотиб олишга ўтади ва олтин доллар ва евро каби жамғарма сақлаш воситасига айланади, дейди мутахассис.\nУмуман бугун бутун дунёда олтинга қизиқиш тобора ортиб бормоқда. Демак келажакда унинг нархи ҳам барқарор бўлади ёки ўсиб боради. Келажакда унинг нархи 1 унцияга 1430 доллардан 1800 долларгача ошиши мумкин, деб ҳисоблайди "Золотой монетный дом" вице-президенти Алексей Вязовский.\nМутахассис фикрига кўра, олтин сотиб олиш – демак узоқ муддатли сармоя киритиш дегани. Одатда фуқаролар камида 50 грамм олтинни камида 5 йиллик муддатга сотиб олишади.


6 август, 2020, 22:08\nИлҳом Қурбоновнинг айтишича, "Машъал" футболчиларини сотишга тайёр...\nЧемпионатимизда трансфер ойнаси очилишига ҳам саноқли кунлар қолди. Клублар эса аллақачон селекция ишларини бошлаб юборган. Бу йил Coca-Cola Суперлигада дебют мавсумини ўтказаётган Муборакнинг “Машъал” клуби ҳам тузиб қўйилган режаларига мувофиқ иш олиб бормоқда. “Машъал” бош директори Илҳом Қурбонов билан жамоа режалари, легионерлар масаласи ва келди-кетдилар ҳақида гаплашдик.\n- “Машъал” трансфер ойнасидан қандай фойдаланмоқчи? Бу борада клубнинг режалари нималардан иборат?\n- Доимгидек ёшларга эътибор қаратамиз. Про-лигада ижарада ўйнаётган футболчиларимиз бор. Уларни чақириб имконият берамиз. Ўзларини кўрсатган йигитларни асосий таркибга жалб қилмоқчимиз.\n- “Машъал”да тўп сураётган легионерлар ҳақида нима дея оласиз? Улар билан ҳамкорлик давом эттириладими? Ёки яна бошқа хорижлик ўйинчилар олиб келинадими?\n- Йўқ, бошқа олмаймиз. Сафимизда шундоқ ҳам тўрт нафар легионер бор-ку. Агар қайсидир клуб бирорта ўйинчимизни сотиб оламан деса, гаплашиб кўришимиз мумкин. 10 августдан трансфер ойнаси очилишини ҳисобга олсак, балки кейинчалик ўйинчиларимизга таклиф билан чиқишса ва бу биз учун қизиқарли бўлиб кўринса, албатта гаплашамиз. Тўғриси, футболчиларни сотиш орқали ҳам маркетинг бўйича ишларимизни яхшилаб олиш ниятимиз йўқ эмас. Биз ёшларга урғу берамиз ва асосий таркибимиздан қайсидир футболчимизга таклиф келиб тушса, буни кўриб чиқишга тайёрмиз.\n- Хорижлик ўйинчилар “Машъал”га қанчалик ёрдам беришяпти?\n- Ўтган вақт давомида кўпроқ ўйин амалиётига эга бўлишди. Дейлик, битта легионеримиз 50-60 фоиз ўйин амалиётига эга бўлган бўлса, иккитаси 70-80 фоизгача ўйнади. Тўрт нафар легионердан учтаси ўзини 50х50 оқлаяпти, деб айтишим мумкин.\n- Мавсум бошида туркманистонлик Дурдиев билан ҳам шартнома тузилганди. Аммо уни “Машъал”да ўрнини топди, деб бўлмайди. У ҳали ҳам клуб билан биргами?\n- У ҳозирча учта ўйинда майдонга тушди, шундан биттасида асосий таркибда, иккитасида эса захирадан ўйинга қўшилди. Дурдиев ҳали ўзини 100 фоизга кўрсата олгани йўқ. Айнан шу томонлама ушбу трансферга қўл урганимиз одамни бироз хижолатга қўймоқда. Ҳолбуки, жамоамиздаги украиналик, камерунлик ва нигериялик легионерлар ўзларини кўрсата олишяпти. Дурдиевни Туркманистон терма жамоасида ўйнаганлиги ва биз ҳужум чизиғини кучайтиришга муҳтож бўлганимиз учун олгандик. Аммо, ҳозирча бу футболчи ҳақида юқори фикр билдиришга ожизман.\n- Трансфер ойнаси очилган вақтда у билан хайрлашиш режаси борми?\n- Бу ҳақида ўзи билан гаплашамиз. Лекин унга ҳали тўлиқ имконият ҳам берганимиз йўқ. Битта ўйин билан хулоса қилиб ҳам бўлмайди. Яқин орада ўртоқлик учрашувларини ўтказамиз ва ўша беллашувларда Дурдиевга имконият берилади.\n- Айнан қайси жамоалар билан ўйинлар режалаштирилган?\n- 8 август куни “Қизилқум” билан ўйнаймиз. 12 августда “Шўртан”га қарши майдонга тушамиз.\n- “Машъал” янги футболчиларни ҳам кўз остига олиб қўйганми?\n- Юқорида айтганимдек, ижарада юрган футболчиларимизни чақириб, уларни яна синаб кўрмоқчимиз. Ҳаммасини вақт кўрсатади.\n- Клуб томонидан жавоб бериб юборилган ўйинчилар ҳам борми?\n- Элдор Бойматов кетди. Битта учрашувда захирадан майдонга тушган. Машғулотларда унинг ўйини бизга тактик томондан тўғри келмади.


Ислом цивилизация марказида чиққан ёнғин сабаби маълум қилинди — Sof.uz\n5.12 17:49 10034 Ўзбекистон\n5.12.2019 йил куни соат 16:38 да, Олмазор тумани, Зарқайнар 1-тор кўчасида жойлашган янги қурилаётган Ислом цивилизация маркази ҳудудида 150 кв.м. майдонида теплоизоляция (пенопласт) махсулотлари ёнган. Бу ҳақда Тошкент шаҳар ёнғин хавфсизлиги хизмати хабар берди.\nЁнғиндан янги қурилаётган бинога зарар етказилмаган. Ёнғин ўчириш жанговар бўлинмалари чақирилган манзилга соат 16:44 да етиб борган ва кўрилган тезкор чора ва ҳаракатлар натижасида ёнғин соат 16:54 да қуршаб олиниб, соат 17:06 да ўчирилган.


Коронавирус хавфли шаклининг келиб чиқиш сабаби фош этилди - Zamin.uz\nФото: «Public Domain/Wikimedia»\nШвецияда Каролин институти олимлари одам иммун тизими COVID-19 оғир шаклининг ривожланишига олиб келиш сабабини аниқлашди. Хавфли асоратларни келтириб чиқариши мумкин бўлган ўзига хос иммун ҳужайраларнинг хатти-ҳаракатлари тўғрисида «Science Immunology» журналида мақола чоп этилди.\nТадқиқот чоғида мутахассислар коронавирус инфекциясининг ўрта (10 киши) ва оғир (17 киши) шаклидан қийналаётган 27 нафар беморнинг қон намуналарини таҳлил қилишди. Назорат гуруҳи сифатида 17 нафар соғлом одамнинг қон намуналари таҳлили олинди. Буни қарангки, SARS-CoV-2ни юқтирганда табиий қотиллар деб аталувчи (NK-ҳужайралар) цитотоксик лимфоцитлар эрта фаоллашади, бироқ COVID-19нинг ўрта ва оғир кечишида турлича ҳаракат қилади.\nОғир беморларнинг NK-ҳужайралари одатда NKG2C ва Ksp37, перфорин оқсиллари юқори экспрессиясини намойиш этишади. Тадқиқотчиларнинг фикрича, бу мослашувчан табиий қотиллар деб аталувчи юқори даражада акс этади. Мослашувчан NK-ҳужайралар бошқа NK-ҳужайралар билан таққослаганда нишон-ҳужайраларни юқори самарадорлик билан ўлдиришга қодир. “Замин” янгиликларини “Youtube”да кузатиб боринг\n10-07-2020, 09:33, Жамият


«Мир Араб» мадрасаси — idum.uz\nПятница Декабрь 7th, 2012 Понедельник Январь 18th, 2016 Исторические монументы Комментариев нет\nМир Араб мадрасаси Бухородаги меъморий ёдгорлик бўлиб, Бухоро хони мумтоз шоир Убайдуллахон инъом этган маблағ ҳисобига Шайх Абдулла томонидан қурилган (1530—1536). Мир Арабнинг асл исми Саййид Абдуллоҳ. Амир 22 ёшида Самарқандга келиб Хожа Аҳрорга шогирд тушган. Туркистоннинг Саброн (Саврон)ида 2 кориз (ер ости ариғи) қаздирган, сув чиқарган, қалъа бино этиб, Шофиркон, Вобкент, Ғиждувонда кўп жойларни обод қилган (Шофирконда Мир Араб қалъаси сақланган). У нақшбандия тариқатининг ривожланишига катта ҳисса қўшган. Мадраса қурилишини ниҳоясига етказа олмаган, 1536 йил бошида Мир Араб вафот этган ва унинг васиятига кўра куёви Шайх Закариё қурилишни охирига етказган.\nХаттот Мирали Фатҳободий — Бухорий ушбу форсий қитъани Мадраса дарвозасига ёзган: «Мир Араб фахри Ажам онки кард — Мадрасаи олии бас бул ажаб. Бул ажаб он аст ки тарихи у: Мадрасаи олии Мир Араб». Мадраса Минораи калоннинг қаршисида жойлашган. Бош тарзи улкан пештокли, дарвозаси орқасида 5 гумбазли миёнсарой, икки ёнида баланд гумбазли кенг дарсхона ва масжид, гўрхона жойлашган. Кошинкори нақшлар ёзувлар билан уйғунлашган (сақланмаган). Гўрхона ичи гумбаз ости бағали қалқонсимон муқарнасли, шипи ва деворлари ганч ўймакорлигида безатилган, изораси рангбаранг кошинли. Гўрхонада Убайдуллахон (1537 й. в. э.)нинг ёғочдан хотамкори усулида ишланган сағанаси ва Мир Араб, унинг қариндошлари қабрлари бор.\nМадрасанинг умумий тарҳи 68,5х51,8 м, ҳовли 35,4х31,3 м, дарсхона 8х8 м. Ҳовлиси тўртбурчак шаклида бўлиб, атрофини олди равокли, икки ошёнли 114 ҳужра ўраб туради. Томонлар ўртасидаги 4 баланд пештокли дарсхона — айвон ҳовли маҳобатини оширади. Тузилиши жиҳатидан нақшинкор жан. пештоқнинг дастлабки қиёфаси сақланиб қолган, бу нақшларнинг таркибий қисмида юлдузсимон безаклар учрайди. Ундаги безакларнинг сақланиб қолган айрим парчаларидан нақшлар ғоят нафис ва нозик бўлганлигини билиш мумкин. Ривоятларга кура, Мадраса асоси чуқур қилиниб, тоғ тошлари билан мустаҳкамланган, қор, ёмғир сувини қочириш учун тазарлар ишланган, улар орқали сувлар шаҳар қўрғонидан ташқарига чиқарилган. Мир Араб мадрасасида Ўрта Осиё диний мактаблари қурилишига хос анъанавий лойиҳа ва мужассамот ўз ифодасини топган. Бухоронинг 2500 йиллиги муносабати билан Мадраса пештоғи ва гумбазларидаги тўкилиб кетган кошинкори нақшлар ва ёзувлар қайта тикланди; 2) диний ўқув юрти. Мадрасада талабалар ислом динидан сабоқ оладилар. Ўзбекистон мусулмонлари идораси тасарруфида. Шўролар даврида фаолияти вақтинча тўхтатилган, 1945 йилда яна тикланган. Ўқув муддати 4 йил Ўқув юрти кундузги бўлимига 15 ёшдан 35 ёшгача бўлган ўрта ва тўлиқсиз ўрта маълумотли кишилар қабул қилинади. Диний фанлар ҳамда умумтаълим фанлари ўқитилади. Талабаларга араб, инглиз, рус ва форс тиллари ҳам ўргатилади. Дарслар ўзбек ва араб тилларида олиб борилади.\nПўлат Зоҳидов, Абдуқаюм Азимов. Манбалар ЎзМЕ. Биринчи жилд. Тошкент, 2000-йил\n🔥481 раз просмотрено\n← Кимё фанидан тақдимотлар\nЧто будет с вашим телом, если вы выпьете Кока-колу? (видео) →


Иқтисодчи карантинда даромадсиз қолганларга электронлаштирилган тизимда пул тарқатишни таклиф этди - Zamin.uz\nИқтисодчи карантинда даромадсиз қолганларга электронлаштирилган тизимда пул тарқатишни таклиф этди\nАҚШнинг Висконсин университети докторанти, иқтисодчи Беҳзод Ҳошимов «MFactor» лойиҳаси меҳмони бўлиб, карантин чоралари қачон фойда бериши, соғлиқни сақлаш тизимидаги муаммолар ҳақидаги фикрлари билан ўртоқлашди.\n«Ўзбекистонда карантин пайтида одамларга пул тарқатишнинг ижобий томони шундаки, биринчидан, маъмурий ишларни бажаришдан қутуламиз. Аҳолига дори тарқатилиши ҳақида айтиляпти. Аввал шу дори харид қилинади. Уни тарқатиш бўйича қанчадан қанча қоғоз тўлдирилади. Бунга ҳам ресурс (ходимларга маош, транспорт харажатлари ва бошқалар) сарфланади.\nАҳолига пул тарқатиш тизими электронлаштирилиши керак, деб ўйлайман. Бунда маъмурий харажатларга ўрин қолмайди. Масалан, озиқ-овқат кўринишидаги ёрдам бериладиган бўлса, нон нархи қўшиб ёзилиши мумкин.\nПул кўринишида ёрдам беришни ташкил қилиш учун электрон платформа яратиш, call-марказларни ишга тушириш лозим. Нима учун пул тарқатишда ўғрилик бўлмайди? Электрон платформа орқали ёрдамга муҳтож инсон паспорт маълумотларини киритади. Шу тариқа, СТИР (ИНН) рақамини аниқлаб олиш мумкин. Сўнг мурожаат қилган шахснинг даромадлари тўғрисидаги маълумотни олса бўлади. Ушбу усул орқали фуқаронинг ҳақиқатан ёрдамга муҳтож ёки аксинчалигини билиб олса бўлади. Электрон маълумот киритолмаганларга эса call-марказлар кўмакчи бўлади.\nАҳолига нақд пулда эмас, пластик карта орқали ёрдам бериладиган бўлса, банк ҳисоб рақамидан пул ўғирлаш эҳтимоли жуда кам бўлади. Фуқаролар моддий ёрдам олиш мақсадида аҳволи ҳақида ёлғон маълумот бериш хавфини камайтириш учун улар ўз маълумотларини тизимга киритганидан сўнг шароити ҳақида ёлғон ахборот бериши тегишли маъмурий ёки жиноий жавобгарликка сабаб бўлиши мумкинлиги ҳақида огоҳлантириш керак.\nЭлектрон пулнинг аниқ манзили бўлади. Муҳтож фуқарога берилган пул қай мақсадда сарфланаётганини ҳам банк кузатиш имкониятига эга бўлади», деди Ҳошимов. “Замин” янгиликларини “Одноклассники”да кузатиб боринг


Германия миллий жамоаси ФИФАни инсон ҳуқуқларини ҳимоя қилишга чақирди\n16:16 / 26.03.2021\nГермания мухлислар бирлашмаси мамлакат футбол иттифоқини Қатарда ўтадиган жаҳон чемпионатига бойкот қилишга чақирганди. Бунга сабаб сифатида Қатардаги чемпионат учун қурилаётган стадионлар курилишида кўплаб муҳожирларнинг ўлими келтирилган.\n25 март куни ўтказилган ЖЧ-2022 саралашидан ўрин олган Исландияга қарши ўйинда «немис машинаси» футболчилари либосларида ёзилган ҳарфлар орқали HUMAN RIGHTS (инсон ҳуқуқлари) иборасини ёзишди. Бу ўзига хос исёндан кейин Германия жаҳон чемпионатига бойкот қилиши ҳақида гапира бошлашди.\nИнсон ҳуқуқлари ҳимоясини ЖЧ-2022 саралашида қатнашаётган Норвегия миллий жамоаси ҳам талаб қилди: «Инсон ҳуқуқлари ҳимоя қилинсин. Майдонда ҳам, ундан ташқарида ҳам», деган ёзувли футболкада майдонга тушди Норвегия миллий жамоаси саралаш 1-туридан ўрин олган Гибралтарга қарши ўйинда.\nБританиянинг The Guardian нашри Қатардаги стадион қурилишида муҳожирлар ноинсоний шароитда ишлаётгани ҳақида журналистик текширув эълон қилганди. Унда Қатарда жаҳон чемпионати учун стадионларни қуриш вақтида Ҳиндистон, Покистон, Непал, Бангладеш ва Шри-Ланкадан борган 6,5 мингдан ортиқ муҳожир ишчи ўлгани айтилган. Расман эса 25 нафар ишчи ҳалок бўлгани маълум. Қатардаги ишчилар яшайдиган лагерлардан мустақил журналистик суриштирув ўтказиш имконсиз, бунга уринган журналистлар таъқиб қилингани айтилади.\n#Германия терма жамоаси\n19:45 / 25.03.2021\nКлублар нега алданиб қолмоқда? ФИФА юридик департаменти директори билан эксклюзив интервью\n16:30 / 24.03.2021\nЙозеф Блаттер футбол билан боғлиқ ҳар қандай фаолиятдан четлаштирилди\n18:30 / 22.12.2020\nФИФА Блаттерга нисбатан жиноят иши қўзғатишни сўради\n00:40 / 18.12.2020\nThe Best-2020. ФИФА йилнинг энг яхшиларини эълон қилди


“Чегара билмас мухбирлар” ҳисобот чиқарди\n07 июл 2022, Тошкент вақти: 06:47\nЎзбекистонлик мустақил журналист Солижон Абдураҳмоновни журналистлар ҳуқуқини ҳимоя қилувчи халқаро ташкилотлар касбий фаолияти учун қамалган тутқун деб биладилар.\n“Чегара билмас мухбирлар” ташкилотининг янги ҳисоботида ўзбекистонлик Солижон Абдураҳмонов ҳам атроф-муҳит муаммоларини оммага ошкор қилгани учун жабрланган журналистлар қаторида тилга олинган.\nҚароргоҳи Парижда жойлашган “Чегара билмас мухбирлар” ташкилоти “Матбуот эркинлиги ва атроф-муҳит” номли ҳисобот чиқарди.\n- Сўнгги йилларда “Чегара билмас мухбирлар” ташкилоти атроф-муҳит муаммоларни ёритгани учун қўлган олинган, калтакланган, қамоққа ташланган, бедарак йўқолган ва хатто ўлдирилган журналистлар сони кўпайганига гувоҳ бўлди. Шу боис ташкилотимиз “Матбуот эркинлиги ва атроф-муҳит” ҳақида янги ҳисобот эълон қилдик, деди ташкилот вакили Винсент Броссел Озодлик билан суҳбатда.\n“Чегара билмас мухбирлар” ташкилоти ҳисоботида атроф-муҳит муаммолари ҳақида мақолалар ёзгани учун йигирмага яқин давлатда калтакланган, бедарак йўқолган, қамоққа ташланган ва турли тазйиқларга учраган журналистлар ҳақида сўз борган. Улар орасида ўзбекистонлик мустақил журналист Солижон Абдураҳмонов ҳам бор.\nХалқаро ташкилот вакили Марказий Осиё, хусусан, Ўзбекистон аҳоли дуч келаётган муаммоларни чуқур ўрганиб уни оммага ошкор қилишга уринган журналистлар учун хатарли давлат бўлиб қолаётганини айтди.\n- Биз Марказий Осиё, айниқса, Ўзбекистонда қишлоқ хўжалиги, Орол денгизининг қуриши сабабли одамлар дуч келаётган сув танқислиги каби муаммоларини чуқур ўрганиб, уни оммага ошкор қилиш жуда қийин ва бу журналистлар учун хатарли эканини билдик. Шу боис Ўзбекистондаги экология билан боғлиқ муаммоларни ёритган ўзбекистонлик журналист Солижон Абдураҳмонов ҳибсга олиниб, қамалганини ташкилотимиз ўз ҳисоботида қайд этди, деди Винсент Броссел.\n“Матбуот эркинлиги ва атроф-муҳит” номли ҳисоботда Солижон Абдураҳмонов айнан ўз мақолалари учун аввал тузилган режа асосида қўлга олиниб, жазога тортилгани билдирилган.\n- Жаноб Солижон Абдураҳмонов (атроф-муҳит муаммолари ҳақидаги) очиқ-ойдин мақолалари учун мана шундай оғир вазиятга тушиб қамалган журналистлардан бири, дейди “Чегара билмас мухбирлар” ташкилоти вакили.\nВинсент Броссел “Матбуот эркинлиги ва атроф-муҳит” ҳақидаги ҳисобот бу йил илк бор эълон қилинганини ва бундай ҳисобот келгуси йилларда ҳам эълон қилиниши режаланганини айтди.\nҲозир Қаршидаги қамоқхонада сақланаётган Солижон Абдураҳмонов ўтган йилнинг 7 июн куни ҳибсга олинган эди. Қўлга олинган пайтда унинг машинасидан 114 грамм марихуана ва 6 граммга яқин қорадори топилган. Дастлаб у гиёҳвандликда айбланди. Кейинчалик банг моддаси сотишга ҳаракат қилганликда қораланди.\n19 ноябр куни эса Қорақалпоғистон Олий суди дастлабки суд ҳукмини ўзгаришсиз қолдириш бўйича қарор чиқарди. Жорий йилнинг 28 феврал куни Ўзбекистон Олий суди ишни қайта кўриб чиқиш учун Қорақалпоғистон Олий судига жўнатди. 25 март куни Қорақалпоғистон Олий суди яна дастлабки суд қарорини ўз кучида қолдирди.


Fevral 25, 2021 - uzpress\nПрезидент Садир Жапаровнинг Ўзбекистон ва Туркманистонга ташрифи кутилмоқда. Бу ҳақда Қирғизистонга ташқи ишлар вазирининг ўринбосари Нуран Ниязалиев маълум қилди. Жапаровнинг Ўзбекистонга ташрифи ҳақида аввалроқ Ниязалиев билан Ўзбекистон ташқи ишлар вазирининг биринчи ўринбосари Фарҳод Арзиевнинг онлайн суҳбати пайтида ҳам маълум қилинган. «Садир Жапаров Қирғизистон президенти бўлиб тайинланганида Ўзбекистон Президенти Шавкат Мирзиёев табриклаб, уни қўшни давлатга расмий ташриф билан келишга…\nСиёсатСадир Жапаров, Туркманистон, ЎзбекистонLeave a comment\nСадир Жапаров Татаристон Президенти билан учрашди\nМосквага ташрифи чоғида Президент Садир Жапаров Татаристон Президенти Рустам Минниханов билан учрашди. У Қирғизистон ва Татаристон халқларини умумий маданият, тил, дин ва умумий урф-одатлар бирлаштирганини ва уларни қўллаб-қувватлаш зарурлигини таъкидлади. Жапаров яқинроқ ҳамкорлик қилиш, иқтисодий, савдо ва маданий алоқаларни ривожлантиришга қизиқиш билдирди. Татаристон Президенти Рустам Миннихонов икки мамлакат иқтисодиёти ва алоқаларини ривожлантириш ижодий жараёнларга қаратилиши кераклигини айтди. У…\nBo'limsizМосква, Россия, Рустам Минниханов, Садир Жапаров, ТатаристонLeave a comment\nҚозоғистон тўртта давлатга парвозларни кўпайтирмоқчи. Бу ҳақда Sputnik Қозоғистон ёзмоқда. Маълумотларга кўра, Қирғизистон, Туркия, Ўзбекистон ва Украинага бўлган парвозлар кўпайтирилади. Мамлакат саноат ва инфратузилмани ривожлантириш вазирлиги халқаро йўналишлар сонини кўпайтириш таклифини қўллаб-қувватлаган. Унга кўра, Қирғизистонга яна иккита рейс очиш режалаштирилган. Қуйида кўпайтирилган маршрутлар сони: Туркия (+4 рейс қўшилди), Ўзбекистон (+4 рейс), Қирғизистон (+2 рейс) Украина (+1 рейс).…\nХабарларҚозоғистон, ПарвозларLeave a comment


«KAFOLAT sug‘urta kompaniyasi» AJ нинг мажбурий суғурта турлари бўйича фаолиятига назар\nМамлакатимизда амалга оширилаётган иқтисодий ислоҳотлар биринчи навбатда аҳолимизнинг фаровон ҳаёт кечириши ва ижтимоий йўналтирилган тизимли мақсадларимиз сари қаратилган ҳаракатлар билан изоҳланади. Шу мақсадда, мустақилликнинг илк йилларидан бошлаб аҳоли манфаатини ҳимоялашга доир кенг кўламли ишлар олиб борилмоқда.\nЖумладан, суғурта соҳасида ҳам республикамизда нохуш ҳолатлар натижасида жабрланувчиларнинг ҳаёти, соғлиғи ва мол-мулкига етказилган зарарларнинг ўрнини қоплаш орқали уларни ижтимоий ҳимоялаш мақсадида мажбурий суғурта турлари тадбиқ этиб келинмоқда.\nТранспорт воситалари эгаларининг фуқаролик жавобгарлигини мажбурий суғурта қилиш тури ушбу йўналишлардан бири ҳисобланади. Мазкур суғурта турининг амалиётга тадбиқ этилганига 10 йил тўлди.\nЖорий йилнинг биринчи ярим йиллигида ушбу суғурта тури бўйича «KAFOLAT sug‘urta kompaniyasi» AJ томонидан 1 330 дан ортиқ келиб тушган мурожаатлар юзасидан 3,3 млрд. сўмдан ортиқ суғурта қопламалари амалга оширилди.\nАмалга оширилган суғурта қопламалари бўйича 10 йиллик кўрсаткичларни диаграмма шаклида кўрсак.\nЙТҲ натижасида ҳодиса қаерда содир бўлмасин суғурта қопламасини олиш учун мурожаат этиш имкониятларини ошириш ҳамда компания фаолият доирасини кенгайтириш мақсадида республикамизнинг энг чекка ҳудудларида ўз бўлинмаларини очиш сиёсатини юритмоқда. Компания ҳудудий тармоғининг кенгайиши аҳолининг компания хизматларидан фойдаланиш имкониятларини оширади.\nЖумладан, «KAFOLAT sug‘urta kompaniyasi» AJ нинг республика бўйлаб ҳудудий бўлинламари сони айнан мазкур мажбурий суғурта тури жорий этилган йилда яъни 2008 йилда 98 тани ташкил этган бўлса, бу кўрсаткич 2018 йил 1 июль ҳолатига 212 тага етган. Бу кўрсаткичнинг ўтган даврлар мобайнида фақат ўсганлигини қуйидаги диаграммада кузатишимиз мумкин.\nАҳолига қулайликлар яратиш мақсадида суғурта хизматларини замон талабига мос равишда такомиллаштириб бориш компаниямизнинг устувор вазифаларидан бири ҳисобланади. Жумладан, Ўзбекистон Республикаси Президентининг 2017 йил 9 октябрдаги «Кафолат суғурта компанияси» акциядорлик жамияти фаолиятини такомиллаштириш чора-тадбирлари тўғрисида» ги 3317-сонли Қарори қабул қилинган бўлиб, мазкур қарорга асосан Компания замонавий ахборот технологиялардан фойдаланган холда виртуал офислар ва суғурта хизматлари сотишнинг янги каналларини яратиш, онлайн тўлаш имкониятлари орқали интернет-магазинлардан, жаҳон Интернет тизимидан фойдаланган ҳолда суғурта хизматларини сотишни ривожлантириш асосий йўналишларидан бири сифатида белгилаб берилган.\nКомпания ушбу йўналиш доирасида фуқаролар республиканинг турли ҳудудларида ҳам суғурта полисларини сотиб олиш имкониятини берувчи «Uzpaynet» МЧЖ билан ҳамкорлик ўрнатилди.\nБу борада қўшимча қилиш мумкинки, ҳозирги кунда «KAFOLAT sug‘urta kompaniyasi» AJ нинг мазкур мажбурий суғурта турлари бўйича хизматларни фуқароларимиз Click, mbank, woy-wo, upay тўлов тизимларидан ҳарид қилишлари мумкин.\nШунингдек, компания суғурта хизматларини сотишга мўлжалланган ўзининг интернет магазинини яратди. Бу интернет магазиндан мижозлар ўзлари хоҳлаган суғурта хизматларини олишлари мумкин бўлади. Бу хизмат фуқароларимизга уйларидан ёки ишхонасидан чиқмасдан, нархларини ҳисоблашда ўзлари иштирок этган ҳолда суғурта полисларини сотиб олиш имкониятини беради. Шунингдек, суғурта учун тўланадиган бадални онлайн равишда пластик карта орқали тўлаб, ўзларига яқин бўлган ҳудудлардан суғурта полисини олиш имкониятга эга бўлади.\nСуғурта хизматларини интернет магазин орқали marketkafolat.uz сайти орқали сотиб олишингиз мумкин.\nO`qilganlik soni: 810\nPDF ko`rinishda ko`chirib olish (~190.33 KB)


Украина ХВЖда ўзининг махсус ҳисоб рақамига ега бўлади\nХВЖ Украина учун махсус ҳисоб очади\n9 Aprel 09:18 Жаҳон\nКАНАДА махсус ҳисоб МОЛИЯ ВАЗИРЛИГИ УКРАИНА ХВЖ\nХалқаро валюта жамғармаси директорлар кенгаши 8-апрел, жума куни Украинага ёрдам бериш учун донор давлатлардан пул жўнатиш учун махсус маъмурий ҳисоб очишга келишиб олди. Бу ҳақда ХВЖдаги Украина директори ўринбосари Владислав Рашкован маълум қилди.\nУнинг сўзларига кўра, тегишли қарор Украина Молия вазирлиги томонидан илгари Нидерландия, Полша, Скандинавия ва Болтиқбўйи мамлакатлари томонидан қўллаб-қувватланган Канада ҳукумати билан биргаликда қабул қилинган.\n«Канададан 1 миллиард доллар Украина ҳукуматига ХВЖ воситалари орқали ёрдам бериш учун юборилади», деди Рашкован ва шунга ўхшаш ишлар бошқа давлатлар билан ҳам олиб борилаётганини қўшимча қилди.\nХабар қилинганидек, Еврокомиссия арафасида Украинага фавқулодда молиявий ёрдамнинг умумий пакети доирасида Украинага 120 миллион евро миқдорида грант ажратди.\nЛатвия украиналик қочқинларга ёрдам беришда давом этади\nЛенноннинг қотили хотинидан кечирим сўради


19:50 / 07.09.2017\n2017 йилнинг 6-8-сентябр кунлари Тошкент шаҳридаги "Ўзекспомарказ" миллий кўргазмалар мажмуасида II Халқаро мева-сабзавот ярмаркаси бўлиб ўтмоқда.\nКўргазмада АҚШ, Буюк Британия, Бирлашган Араб Амирликлари, Жанубий Корея, Япония, Италия, Франция, Малайзия, Ҳиндистон, Россия каби қирқдан ортиқ мамлакатдан қишлоқ хўжалиги соҳасига ихтисослашган вазирлик ва идоралар, савдо-саноат палаталари, логистика компаниялари, мева-сабзавотчилик соҳасида фаолият юритувчи компания вакиллари қатнашмоқда.\nЯрмаркани ташкил этишдан кўзланган асосий вазифалари:\n— хорижий ҳамкорларни Ўзбекистон Республикасининг мева-сабзавот маҳсулотлари билан таништириш;\n- мева-сабзавот маҳсулотлари етиштирувчилар, қайта ишловчи корхоналар ва хорижий импорт қилувчи компаниялар ўртасида узоқ муддатли, истиқболли ва ўзаро манфаатли ҳамкорлик ўрнатиш;\n— мева-сабзавот маҳсулотлари етказиб бериш бўйича битим ва шартномалар имзолашдир.\nЯрмаркада муваффақиятли иштирок этаётган Наманган вилояти вакиллари ҳам тадбирнинг иккинчи кунидаёқ кўзда тутилган шартномаларни ортиғи билан имзолашга улгуришди. Олма-анорлари билан донг таратга мазкур вилоятнинг деҳконлари, тадбиркорлари, агро фирмалари 20га яқин давлат билан 120 миллион АҚШ долларига тенг шартнома имзолашга муваффақ бўлишди.\n"КUN.UZ" мухбири халқаро ярмарканинг иккинчи кунидан тайёрлаган фоторепортажни томоша қилинг.\nХалқаро мева-сабзавот ярмаркаси Ўзекспомарказ


"Ливерпуль" Чемпионлар лигаси учун қандай курашмоқда? / CHAMPIONAT.asia\n01:40Чемпионлар лигаси. Роналдунинг иккита голи "Реал"га ғалаба келтирди ва бошқа натижалар 265 00:32Роналду Раулга етиб олди 17 00:05Olamsport: Истомин рейтинги баланд теннисчини мағлуб этди, қизларимиз "Тошкент Опен"да шарманда бўлишди 7 23:27"Бавария" сафарда ПСЖга фақат ютқазган 8 23:05Озарбайжонда эртага тарихий ўйин бўлади 6 22:45"Манчестер Сити" ўз уйида 10та ўйиндан буён ютқазмаяпти 2 22:25"Реал" Дортмундда ҳеч қачон ғалаба қозона олмаган 25 22:05Погбанинг янги соч турмагини кўрдингизми? ФОТО 26 21:49"Милан" Карло Анчелотти ёки Антонио Контени ишга таклиф қилиши мумкин 5 21:21Шота Арвеладзе: "Менга ЎФФдан таклиф бўлгани йўқ" 47 21:20Александр Хомяков: "Пахтакор"да ижрочилар маҳорати юқори" 9 21:14"Эвертон" Неймар билан келиша олмаётган Эдинсон Каванини ўз сафига қўшиб олмоқчи 5 20:59Роббен: "Пуллар гол урмайди" 18 20:57Игорь Шквирин: "Очиқ футбол намойиш этганимизда, кўпроқ гол ўтказиб юборишимиз мумкин эди" 7 20:54Олий лига. "Машъал" иккинчи даврадаги илк мағлубиятини "Пахтакор"дан қабул қилди 42\n25 фев 18:39\n"Ливерпуль" Чемпионлар лигаси учун қандай курашмоқда?\n"Ливерпуль" АПЛ тарихида биринчи марта 27 турдан сўнг 56 очко жамғарди.\n"Ливерпуль" бу мавсум 9 ўйинда тўрттадан кўп тўп киритди. Бугунги кунда АПЛ рекорди 10 та ўйинга тенг.\n"Ливерпуль" футболчилари бу мавсум 15,5 та ўйинда 48 та гол уришди. 2011-2012 йилги мавсумда "Ливерпуль" футболчилари 47 та гол уришган эди.\nШунингдек, "Ливерпуль" АПЛда бу йил ҳали мағлубиятга учрамади, футболчилар эса кетма-кет 17 учрашувдан буён майдонни голсиз тарк этишмаяпти. Бу барча жамоалар орасида ушбу мавсумдаги энг узун серия бўлиб турибди.\n"Суонси"га қарши учрашувда "Ливерпуль" мавсумдаги 70-голини киритди. Бу ҳам ҳозирча АПЛдаги энг яхши кўрсаткич ("Манчестер Сити" ҳисобида 69 гол бор ва битта кам ўйин ўтказган).\n"Ливерпуль" футболчилари жарима майдончаси ташқарисидан дарвоза томон 120 та зарбани амалга оширишган. Бу АПЛдаги энг яхши кўрсаткич. Шунингдек, "Ливерпуль" қарши ҳужум ва стандарт вазиятлардан кўп тўп киритишда ҳам етакчилик қилмоқда.\n"Ливерпуль" футболчилари томонидан бош билан берилган зарабаларнинг 15таси дарвоза томон аниқ борган ва шундан 11таси голга айланган\n"Суонси"га қарши баҳсда Луис Суарес 9-голли узатмани амалга оширди. Бу АПЛдаги энг яхши натижа (Стивен Жеррард ва Уэйн Рунида ҳам шунча самарали узатма бор).\nДаниэл Старриж АПЛда кетма-кет 8 учрашувдан буён гол урмоқда. Инглиз ҳужумчиси 19 учрашувда 18 бор тўп киритди.\n"Ливерпуль"нинг 58,1 % голини Суарес-Старриж жуфтлиги киритган. Улар 27 ўйиндан 22 тасида гол уришган.\nТолибжон Қосимов тайёрлади\nТуркманистон пойтахти Ашхободда Ёпиқ иншоотлардаги Осиё ўйинлари... 246\n"Пахтакор" клуби бош мураббийи Шота Арвеладзе Ўзбекистон... 194\nЯнги лойиҳамиз ҳақида хабар берган эдик. Сайтимиз ўқувчилари, айнан... 352\nЎзбекистон U-16 - Саудия Арабистони U-16 0:1. Ўсмирларимиз Осиё чемпионатига йўлланма олишолмади\nСаудия Арабистонида ўтаётган ўсмирлар ўртасида Осиё чемпионатига... 124


iPhone X ва Apple’нинг бошқа янгиликлари тақдимотидан барча видеолар - 15 Сентября 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Сентябрь » 15 » iPhone X ва Apple’нинг бошқа янгиликлари тақдимотидан барча видеолар\nApple'нинг сентябрь ойидаги тақдимоти бўлиб ўтди. Унда компания бизни яна бир марта ҳайратга солишнинг уддасидан чиқди.\nЛайфхакер тадбирда тақдим этилган барча янги маҳсулотларнинг промороликларини бир жойга жамлади.\nЯнги флагманга бирданига учта ролик бағишланди.\nБиринчиси барча олдинги панелни эгаллаган смартфоннинг ажойиб экранини кўрсатади.\nИккинчисида эса кўринмас Жони Айвнинг овози янгилик дизайни ҳақида батафсил маълумотни беради.\nСўнгги роликда бизга iPhone X'нинг барча янги хусусиятлари кўрсатилган, у қатор функциялари билан кичик версиялар ва аввалги авлодлардан ажралиб туради.\niPhone 8 ва 8 Plus\niPhone 8 ва 8 Plus учун атиги иккита ролик тайёрланди.\nБиттаси дизайн ва янги смартфонлар имконияти ҳақида ҳикоя қилади.\nБошқаси эса худди шу нарсани, фақатгина саккиз сония ичида кўрсатиб берган.\nЯнги авлоддаги Apple Watch’нинг ўзига хос жиҳатлари ҳам икки видеода кўрсатиб берилди.\nБиринчисида бизга янада "кучайган” соатларнинг ўзи кўрсатилади.\nИккинчисида Apple Apple Watch’нинг кўплаб фойдаланувчилари монологларини йиғиб чиққан, улар соатлар ҳаётларида қандай ёрдам бераётганини сўзлаб беришди.\nКатегория: DUNYO YANGILIKLARI / ДУНЁ ЯНГИЛИКЛАРИ | Ko'rganlar:: 74 | Добавил: www.BePuL.NeT | Теги: #habarlar, #uznews, #новости, #newsuz, #Yangiliklar, #Yangilik, #ahborot, #news, #xabarlar | Рейтинг: 0.0/0


завод - xabar.uz\nШавкат Мирзиёев Жиззахдаги аккумулятор заводи қурилишига сабаб бўлган воқеани эслади\nПрезидентликка номзод Шавкат Мирзиёев Жиззахда сайловчилар билан учрашув вақтида вилоятдаги аккумулятор заводи ҳақида гапириб ўтди.\nУ яна фаолият кўрсатиши учун қатор шартлар қўйилди.\n«Ўзавтосаноат» бошқарувидаги 5 та завод кўчирилади\nБугун бўлиб ўтган брифингда президент матбуот котиби Шерзод Асадов 5 июль куни Ўзбекистон Президенти ҳузурида бўлиб ўтган қишлоқ хўжалиги машинасозлиги ҳамда кимё саноатидаги лойиҳалар тақдимоти ҳақида ҳам сўз юритди.\nҲиндистонда ёнаётган кимё заводидан 18 инсоннинг жасади чиқди (видео)\nҲиндистон бош вазири ҳалок бўлганларнинг оилаларига ҳамдардлик билдирди.\nЭронда кимё заводида портлаш содир бўлди\nҲодиса юз берган жойга зудлик билан 150 та ўт ўчирувчи ва 20 та транспорт воситаси жалб қилинди.\nШавкат Мирзиёев шолини қайта ишлаш заводи фаолияти билан танишди\nИлгари шоликорлар фаолияти тарқоқ бўлгани учун тузук даромад ололмасди.\nҲалокат натижасида бино бўйлаб заҳарли газ тарқалган.\nЎзбекистонда альюминий идиш чиқарадиган йирик завод қурилиши бошланди\nЎзбекистонда кенг турдаги ичимликлар учун альюминий идишлар ишлаб чиқаришга мўлжалланган йирик завод қурилиши бошланди.


Геолокация ва геоахборот тизимларини яратишнинг Беларусь тажрибаси ўрганилмоқда\nИнновацион ривожланиш вазирлиги томонидан Беларусь Республикасига юборилган Физика-техника институтининг бир гуруҳ ёш олимлари — Эргашали Рахимов, Эркин Жўраев, Алижон Шукуров Беларусь миллий фанлар академиясига қарашли “Информатика муаммолари бирлашган институти”да геолокация ва геоахборот тизимларининг яратилиш технологиялари ва биз учун номаълум бўлган имкониятлари билан танишиш ҳамда бу технологияларни республика миқёсида жорий этиш бўйича илмий амалиёт ўташмоқда.\nТаъкидлаш жоизки, замонавий технологиялар ривожланган сари хизмат кўрсатиш соҳалари ҳам янги босқичларга кўтарилмоқда. Илгари биз учун унча тушунарли бўлмаган геолокация ва геоахборот тушунчалари бугунги кунда ҳар биримизнинг смартфонларимиздаги дастурлар орқали одатий сўзга айланди. Кўпчиликка маълум бўлиб улгурган геолокация ва геоахборот технология имкониятларидан турли мақсадларда фойдаланилади, яъни смартфоннинг геологик жойлашув нуқтасини аниқлаш, танланган манзилга етиб боришдаги йўл ва бу йўлларни сарфланадиган вақт бўйича танлаш, ҳаттоки автотранспорт тури ва йўналиш рақамини аниқлаш ва бошқалар.\nГеолокация технологияси асосан сунъий йўлдош тизимлари орқали ишлаб, у қурилма турган жойни аниқлашга мўлжалланган. Геоахборот тизими сунъий йўлдош ёрдамида олинган фотосуратлардан фойдаланган ҳолда замонавий рақамли электрон хариталарни яратиш имконияти ҳам мавжуд. Бунинг натижасида электрон харита орқали ҳар бир давлатнинг чегаравий ҳудудларини белгилаш, шаҳар, туманларни тасвирлаш имконияти яратилади. Бундай хариталар хар бир давлат учун қўшимча қулайликлар яратади, ўз навбатида тез тиббий ёрдам, ўт ўчириш тизимлари ва бошқа хизмат турлари учун ўта муҳим ҳисобланади.\nРеспубликамиз учун сунъий йўлдошнинг маълумотларни қайта ишлаш орқали электрон хариталарни яратиш технологияси ҳамда унинг қандай тизимларга жорий қилиш мумкинлиги ҳақида Беларуслик олимлар билан фикр алмашинар экан, республикамиз учун жорий этилиши мумкин бўлган турли хизматларни яратиш масаласи муҳокама этилди. Хусусан, сунъий йўлдош орқали олинган маълумотлар асосида йўлларни аниқ харитасини янгилаб туриш, ишлаб чиқилган электрон харита орқали тез тиббий ёрдам ва ўт ўчириш тизимлари учун тез қарор қабул қилиш тизимини ишлаб чиқиш. Фавқулодда вазиятлар учун тоғ олди ҳудудларини доимий равишда баҳолаб бориш, ҳамда мавжуд маълумотларни тўлдириб бориш орқали хавфли вазиятларнинг олдини олиш масаласи кўтарилди. Алоқа соҳасига тегишли бўлган тизимлар учун объектларни электрон харитасини яратиш ва уларни назорат қилиш орқали хизмат ва фойдаланиш сифатини ошириш лозимлигига урғу берилди. Энергия соҳаси учун мавжуд тизим тўғрисидаги маълумотларни киритиш орқали эса тизим қурилмаларини таъмирлаш, модернизация қилиш ишларини ўз вақтида бажарилишини назорат қилиш мумкин. Газ билан таъминлаш тизими учун алоҳида белгиларни ишлаб чиқиш орқали узатиш тизимининг камчиликларини аниқлаш ва бартараф этиш имконияти яратилади. Булардан ташқари, ишлаб чиқилган тизимларнинг ахборот хавфсизлигига ҳам алоҳида эътибор берилиши жуда муҳим саналади.\nЮқоридаги таклифларни ўрганар эканмиз, бундай тизимни республикамизда жорий қилиш ҳамда электрон харитани аниқ ва очиқ тарзда яратиш ва уларнинг давлат хизматлари тизимларида ишлаши муҳим эканлигига эътибор қаратиш лозим. Геоахборот тизимларини ҳали биз ўрганмаган қирралари жуда кўп ҳамда унинг соҳаларга жорий қилиниши жуда муҳимлиги бизни янада кўпроқ ўрганишга ҳамда республикамизда жорий қилишга ундайди.\nШу ўринда кўпчиликда ўринли савол туғилиши табиий, яъни ҳозирда мавжуд "Google.map" ва "Яндекс карта" каби электрон хариталардан фойдаланилса нима қилади? Ахир улар текин ва тайёр! Тўғри, улар анча қулай ва оммалашган, лекин уларда шаҳар ва қишлоқларимизнинг барча кўчалари акс этмаган. Булардан ташқари уларнинг маълумотлар базасида кўчалар кенглиги, йўлларда ётқизилган йўл тўшамаси қалинлиги ва материали, кўприкларнинг ўтқазиш қобилияти, электр, газ ҳамда сув қувурларга тегишли бўлган маълумотлари каби фақат республика учун маълум бўлган ахборотлар мавжуд эмас. Шу мақсадда Республика учун ўзининг миллий геоахборот тизимини яратиш жуда муҳим саналади.\nИлмий амалиёт доирасида олинган кўникма ва малакалар орқали мазкур тизимни республикамиз учун янги босқичларга олиб чиқиш йўллари Беларуссия ва Ўзбекистон олимлари томонидан муҳокама қилинмоқда. Келажакда қўшма лойиҳалар орқали янги тизимларни жорий қилиш ва соҳалар учун инновацион ишланмалар таклиф этилиши муқаррар.\nШу ўринда қисқача институт ҳақида маълумот бериб ўтсак. Институт 1965 йилда “Кибернетика институти” номи билан иш бошлаган. Институтга 2007 йил “Информатика захиралари ва технологиялари миллий маркази” бирлаштирилганидан сўнг ҳозирги номи берилган. Беларусь 2012 йили ўзининг сунъий йўлдошининг фазога учирилиши институт учун катта имкониятларни яратди. Сунъий йўлдошнинг бошқаруви институт ихтиёрида бўлмаса ҳам институтда ўрнатилган қабул қилувчи антенна сунъий йўлдошлардан маълумотларни олиш имкониятини яратди.


Kompyuter yoqilayotganidagi 0xc000000f xatolikni tuzatamiz - 27 Февраля 2017 » Batafsil: Ziyo-Music.Com\nГлавная | Регистрация | Вход Seshanba, 26.05.2020, 17:28\n1. Qora Atirgul o'zbek serial - Boshlanishidagi musiqa\nГлавная » Kompyuter Dasrliklari » 2017 » Fevral » 27 » Kompyuter yoqilayotganidagi 0xc000000f xatolikni tuzatamiz\nKompyuter yoqilayotganidagi 0xc000000f xatolikni tuzatamiz\nJoylandi: 27.02.2017 | 21:34\nWindows 7 ва ундан кейинги версиялари анча оммалашган бўлишига қарамасдан, барибир уларда охирига етмаган жиҳатлар бор. Ишлаб турган операцион тизимда бирор хатолик юз берса-ку, у ҳақда маълумот топиб, тўғрилаш унчалик қийин эмас. Аммо тизимнинг ўзи юкланмай қолса-чи?\nМасалан, энг кенг тарқалган хатоликлардан бири – Windows ишга туширилиш жараёнидаги 0xc000000f хатолигидир. Қуйида Windows 7 тизими мисолида шу хатоликни бартараф этишни ўргатамиз.\nКелиб чиқиш сабаби\nМуаммони ечишда, аввало, унинг юзага келиш сабабини аниқлаш керак. Айнан мана шу хатоликнинг келиб чиқиши кўпгина омил ва вазиятларга боғлиқ. Улардан ҳар бирини кўриб чиқамиз:\n1.Қурилма драйверлари шикастланган. Бунинг сабаби тизимдаги хатоликлар, Windows файлларини бузиб қўйиш ёки вируслар иши бўлиши мумкин.\n2.Компьютернинг қаттиқ диски шикастланган. Вақт ўтиши билан винчестер деталлари эскиради, бу эса хотира секторларининг шикастланишига олиб келади. Агарда тизимни юклайдиган файллар ёки драйверлар тўпламлари мана шундай «бэд сектор»да жойлашиб қолган бўлса, янги винчестер олишни ўйлаб кўраверинг.\n3.BIOS’даги boot-меню параметрларининг ўзгариши. Тизим блогини таъмирлаш ёки компьютерни узоқ вақт ишлатмасдан қўйиш натижасида, тизимнинг базавий кириш/чиқиш созламалари дастлабки ҳолатига қайтиб қолиши ҳам мумкин. Бу она платадаги (таблетка шаклидаги) қувват батарейкасининг олиниши ёки ишдан чиқиши сабабли юз беради.\n4.Windows юклагичининг шикастланиши. Агарда дисплейда «boot bcd 0xc000000f» ёзуви чиққан бўлса – boot-блок файллари ўчиб кетган ёки шикастланган бўлади. Бу эса вируслар иши ёки нўноқ фойдаланувчи тизим созламаларига аралашгани оқибати сабабли келиб чиқади.\n5.Windows’нинг «қароқчи» ёки бузуқ версиясини ўрнатиш. Бунда экранга «Отсутствует или поврежден файл winload exe 0xc000000f» ёзуви чиқади. Бу ҳолда Windows’нинг ўзи ёки уни ўрнатиш манбаси бўлган диск шикастланган бўлиб чиқади. Бу муаммони ечишнинг йўли – Windows’ни бошқа манбадан ўрнатиш.\nЭнди Windows юкланишини даволашнинг асосий усулларини кўриб чиқамиз. Эътибор беринг, улар махсус тартибда жойлаштирилган: биринчи усулнинг самарадорлиги иккинчисига нисбатан кўпроқ.\nБу вариантда асосий вазифа – юкланишдаги бирламчиликни ўзгартириш. Бунинг учун:\n1.Компьютерни ўчириб-ёқинг ва ёнаётганида F2, Esc ёки Delete тугмачаларидан бирини (бу қурилманинг ўзига ва BIOS версиясига боғлиқ) босинг.\n2.Навигация тугмачалари орқали «Boot» бўлимига ўтинг.\n3.Биринчи ўринга қаттиқ дискни ўрнатинг\nДиққат! Айрим BIOS версияларида юкланишдаги бирламчиликни ўзгартириш учун «Boot» бўлими ичидаги «Boot Device Priority» бўлинмасига кириш керак бўлади.\n1.Винчестерни биринчи ўринга белгилаб, F10 тугмачасини босинг, кейин экранга чиққан «ОК» тугмачаси билан тасдиқланг.\nАгарда бу йўл билан муаммо ҳал бўлмаса, унда иккинчи усулни қўллаб кўринг:\nБу усулда, ҳатто муаммони ҳал эта олмасангиз ҳам, Windows’ни юклаш имкони бор. Бунинг учун:\n1.Компьютер дисководига Windows ўрнатувчи дискни (ёки USB-хотирани) қўйинг.\n2.Юқоридаги йўриқноманинг 1–3-бандларидаги кўрсатмаларни бажаринг.\n3.Биринчи ўринга тизимни ўрнатувчи дискни (ёки USB-хотирани) белгилаб, F10 тугмачасини босинг.\n4.Компьютер ёнгач, «Восстановление системы» ойнаси чиқади. Ўрнатувчи дастурнинг барча кўрсатмаларига амал қилинг ва жараён якунланишини кутинг.\n1. Агарда муаммонинг сабаби топилмаса – олдинги ойнага қайтинг ва «Восстановление загрузки» бандини танланг. Жараён охирига етишини кутинг.\n2.Бу босқичда ҳам жараён бошланмаса, у ҳолда Shift+F10 тугмачаларини босинг ва экранга чиққан буйруқлар қаторига «chkdsk C: /f» матнини ёзинг. Бунда махсус дастур қаттиқ дискингизнинг хато ва шикастлари бор-йўқлигини текширади.\nАгар Windows ишга тушиб кетса, дарҳол Kaspersky Virus Removal Tool ёрдамида тизимнинг чуқурлаштирилган текширувини амалга оширинг ҳамда DriverPack Solution’дан фойдаланган ҳолда драйверларни янгиланг.\nШу билан тавсиялар якунига етди. Агарда Windows юкланишида яна хатолик чиқаверса, қаттиқ дискда «бэд сектор»лар бор-йўқлигини текширинг.\nКатегория: Kompyuter Dasrliklari | Просмотров: 1223 | Добавил: BEST_ADMIN | Рейтинг: 5.0/6\n1. Uzeyir Mehdizade - Hemin İnsanam\n2. Bilal Sonses ft. Seda Tripkolic - Sonu gelmez (Dj Hayitmurat Remix)\n3. Qora Atirgul o'zbek serial - Boshlanishidagi musiqa\n4. UzTim - Go'zal Ko'zlar\n5. Yillar Guruhi - Esingdami\n6. Shohruhxon va Ziyoda - Yig'lama\n7. Xamdam Sobirov ft Hilola Samirazar - Kulaver (Remix)\n8. Elsen Pro & Taner Yalçın - Chaki Chaki (Ölerem Onsuz)\n9. Zohirshox Jo'rayev - Sayyor Bo'ldm Man\n10. Dil-hidaya - Allohni Eslang


“Семурғ” кетма-кет иккинчи мағлубиятини қарши олди ФОТОГАЛЕРЕЯ / Olamsport.com\n08:51"Пахтакор" 10 йил деганда ОЧЛда гуруҳдан чиқди\t0 08:29Хамзат рекордга қарамай UFC рейтингига киритилмади\t0 08:08Расман: Чисора — Усик жанг санаси маълум + ФОТО\t0 07:46IJF Токио Катта дубулға турнири ўрнига бошқа мусобақа ўтказади\t0 07:23"Пахтакор" гуруҳни 1-ўрин билан тугатди, 1/8 финалдаги рақиб – "Истиқлол"\t0 07:06Самарқанда яна бир спорт мусобақага старт берилди\t0 20:00Ломаченко: Аяш йўқ!\t2 19:38Поветкин Фьюри - Уайлдер жанги ҳақидаги фикрларини билдирди\t0 19:10“Бош вазир кубоги-2020” футбол мусобақасининг ташкилий қўмитаси йиғилиши ўтказилди\t0 18:48"Реал" футболчилари 1 млн евро миқдоридаги бонуслардан воз кечишди\t0 18:24Чимаев ТОП-5даги жангчига "вызов" ташлади\t2 18:00Гетжи: Хабиб мен каби телба эмас\t1 17:38"Агар Ломаченко қочишга уринса, уни Украинада қабул қилишмайди"\t0 17:17УЕФА мавсумнинг энг яхши мураббийи бўлиш учун номзодларни эълон қилди\t0 16:50Шоҳжаҳон Эргашевни судга беришди\t2\n18 мар 09:06\n“Семурғ” кетма-кет иккинчи мағлубиятини қарши олди ФОТОГАЛЕРЕЯ\nТеглар : ХоккейСемурғТошкент\nПойтахтимиздаги “Ice City” мажмуасида хоккей бўйича Ўзбекистон чемпионатининг 12-тури якунига етди.\nМамлакат чемпионати якунланиш арафасида ва олдинда жамоаларни плей-офф баҳслари кутиб турибди. Кеча “Тошкент” ва “Семурғ” хоккейчилари ўртасидаги учрашув бўлиб ўтди.\n“Семурғ” жамоаси иккинчи бўлимда жуда қулай имкониятга эга бўлди: рақибларидан икки ўйинчи икки дақиқага четлатилди. Аммо “Семурғ” хоккейчилари харчанд уринишмасин, “пойтахт”ликлар дарвозасини ишғол қила олишмади.\nУчинчи бўлимда “Тошкент” жамоаси 3:1 ҳисобида олдинга ўтиб олди. Ўйин тугашига 2 дақиқа қолганида эса “Семурғ” мураббийлари дарвозабонни ҳам ҳужумчига алмаштирди. Бу тактика ўз мевасини берди. Лекин бу ўзгариш асосий вақтни дуранг билан якунлаш учун камлик қилди: “Тошкент” - “Семурғ” 3:2.\nЎн иккинчи турдан сўнг 15 очко жамғарган “Хумо” жамоаси 1-ўринни мустаҳкам эгаллаб турибди. Иккинчи ўринда эса 14 та очкога эга бўлган “Бинокор” боряпти. Кучли учликка 13 очко жамғарган “Тошкент” жамоаси якун ясаган. Сўнгги ўринни 12 очкога эга “Семурғ” банд этган.\nТошкент вилоятида “Раҳбар кубоги” мусобақасининг ҳудудий босқичи якунланди 0\nРетро! Синган бурун, табличка кўтарган қизлар ёҳуд 2007 йил Тошкентда ўтган проф бокс оқшомининг марказий жангидан ФОТОРЕПОРТАЖ 0